NACRT 

ZAKON O VODNIM USLUGAMA


I. OSNOVNE ODREDBE

Predmet
Član 1

Ovim zakonom uređuju se vrste vodnih usluga, planiranje razvoja vodnih usluga, uslovi i način  pružanja vodnih usluga i druga pitanja od značaja za vodne usluge. 
	
Vodne usluge 
Član 2

(1) Vodne usluge, u smislu ovog zakona, su usluge javnog, odnosno regionalnog vodosnabdijevanja, javnog, odnosno regionalnog odvođenja komunalnih otpadnih voda, prečišćavanje komunalnih otpadnih voda, isporuka vode mobilnim sredstvima (u daljem tekstu: mobilna isporuka vode) i odvođenje komunalnih otpadnih voda mobilnim sredstvima (u daljem tekstu: mobilno odvođenje komunalnih otpadnih voda).

(2) Javno vodosnabdijevanje je zahvatanje podzemnih i površinskih voda za ljudsku upotrebu i druge potrebe iz izvorišta ili drugog vodozahvata i njihov tretman i isporuka korisnicima preko sistema javnog vodosnabdijevanja.

(3) Javno vodosnabdijevanje koje se obavlja na uslužnom području koje čini teritorija dvije ili više jedinica lokalne samouprave smatra se regionalnim vodosnabdijevanjem. 

(4) Javno odvođenje komunalnih otpadnih voda je sakupljanje komunalnih otpadnih voda i njihovo dovođenje do uređaja za prečišćavanje komunalnih otpadnih voda ili recipijenta, preko sistema javnog odvođenja komunalnih otpadnih voda.

(5) Javno odvođenje komunalnih otpadnih voda koje se obavlja na uslužnom području koje čini teritorija dvije ili više jedinica lokalne samouprave smatra se regionalnim odvođenjem komunalnih otpadnih voda.

(6) Prečišćavanje komunalnih otpadnih voda je proces obrade komunalne otpadne vode u skladu sa propisom kojim se uređuje upravljanje komunalnim otpadnim vodama. 

(7) Mobilna isporuka vode je isporuka vode za ljudsku upotrebu i druge potrebe auto-cistijernama, plovilima i drugim sredstvima za mobilnu isporuku vode.

(8) Mobilno odvođenje komunalnih otpadnih voda je crpljenje, odvoz i zbrinjavanje otpadnih voda iz septičkih jama. 

Djelatnost pružanja vodnih usluga
                                                                                  Član 3

Djelatnost pružanja vodnih usluga, u smislu ovog zakona, je pružanje usluga iz člana 2 stav 1 ovog zakona, uključujući izgradnju i održavanje vodovodne i kanalizacione infrastrukture, opreme i sredstava neophodnih za pružanje usluga javnog vodosnabdijevanja, javnog odvođenja komunalnih otpadnih voda i prečišćavanja komunalnih otpadnih voda.

Primjena drugih propisa
Član 4

Na pitanja od značaja za vodne usluge koja nijesu uređena ovim zakonom, primjenjuju se odredbe zakona kojima se uređuju uslovi i način obavljanja vodnih djelatnosti, zakona kojim se uređuju obaveze pružaoca vodnih usluga u pogledu obezbjeđivanja zdravstveno ispravne vode za ljudsku upotrebu, zakona kojim se uređuje upravljanje komunalnim otpadnim vodama i drugi propisi koji se odnose na pružanje vodnih usluga.

 Karakter vodne djelatnosti
Član 5

	(1) Djelatnost pružanja vodnih usluga je djelatnost od javnog interesa.

	(2) Vodne usluge pružaju se kao javne usluge. 

[bookmark: SADRZAJ_032]	(3) Pružanje vodnih usluga kao nezamjenljivog uslova života i rada građana, privrednih i drugih subjekata na području pružanja usluga je, po svojoj prirodi, komunalna djelatnost.  

	(4) Obavljanje djelatnosti pružanja vodnih usluga na uslužnom području obezbjeđuje Vlada Crne Gore (u daljem tekstu: Vlada), odnosno jedinica lokalne samouprave, u skladu sa odredbama ovog zakona.
	
	(5) Djelatnost pružanja vodnih usluga je djelatnost od opšteg ekonomskog interesa.
 
[bookmark: SADRZAJ_033]	(6) Djelatnost pružanja vodnih usluga je djelatnost kojom se vodna usluga pruža pojedinačno korisniku i koja se može individualno izmjeriti ili na drugi način utvrditi i naplatiti. 

	(7) Djelatnost pružanja vodnih usluga je regulisana djelatnost. 

Pružalac vodnih usluga
Član 6

	(1) Pružaoca vodnih usluga osniva Vlada, odnosno jedinica lokalne samouprave kao društvo sa ograničenom odgovornošću za obavljanje djelatnosti pružanja vodnih usluga u skladu sa odredbama ovog zakona.

	(2) Izuzetno od stava 1 ovog člana, pružalac vodnih usluga mobilne isporuke vode i mobilnog odvođenja komunalnih otpadnih voda može biti privedno društvo u privatnoj svojini odnosno preduzetnik.

	(3) Na pružaoca vodnih usluga iz stava 2 ovog člana ne primjenjuju se odredbe čl. 12 do 20, čl. 24, 25, 27, 29 i 30, čl. 33 do 44, čl. 46  do 52, čl. 54 i 55, člana 60 stav 1 do 8, čl. 61 do 69, člana 70 i čl. 72 do 73 ovog zakona.

Regulator pružanja vodnih usluga
Član 7

	Poslove regulatornog organa za oblast pružanja vodnih usluga obavlja organizacija osnovana u skladu sa zakonom kojim se uređuju energetske djelatnosti, sa nadležnostima utvrđenim tim i ovim zakonom (u daljem tekstu: Agencija). 

Ostvarivanje javnog interesa
Član 8

	(1) Ostvarivanje javnog interesa obezbjeđuje se pružanjem vodne usluge na način i pod uslovima utvrđenim ovim zakonom.

	(2) Javni interes iz stava 1 ovog člana kod pružaoca vodne usluge čiji je osnivač Vlada i/ili jedinica lokalne samouprave obezbjeđuje se:
1) davanjem saglasnosti na statut pružaoca vodne usluge;
2) imenovanjem i razrješavanjem organa upravljanja pružaoca vodne usluge u skladu sa vlasničkim udjelom;
3) davanjem saglasnosti na odluku o izboru organa rukovođenja u skladu sa vlasničkim udjelom; 
4) davanjem saglasnosti na smanjenje, odnosno uvećanje osnovnog kapitala pružaoca vodne usluge;
5) davanjem licence za obavljanje djelatnosti vodnih usluga; 
6) utvrđivanjem regulatorno dozvoljenog prihoda, odnosno cijene usluge;
7) donošenjem oduke ili zaključenjem ugovora o povjeravanju poslova;
9) na drugi način utvrđen zakonom, odnosno propisom donesenim na osnovu zakona.

	(3) Javni interes kod pružaoca vodnih usluga mobilne isporuke vode i/ili mobilnog odvođenja komunalnih otpadnih voda, ako tu djelatnost obavlja privredno društvo u privatnoj svojini ili preduzetnik, obezbjeđuje se utvrđivanjem cijene usluge od strane Agencije.

Načela u pružanju vodnih usluga
Član 9

	Vodne usluge pružaju se na način da se obezbijedi: 
1) trajno, kontinuirano i kvalitetno pružanje vodnih usluga u skladu sa zakonom i posebnim propisima;
2) dostupnost vodnih usluga pod jednakim uslovima u skladu sa ovim zakonom;
3) održavanje vodovodne i kanalizacione infrastrukture, opreme i sredstava u funkcionalnom stanju;
4) razvoj vodovodne i kanalizacione infrastrukture;
5) obavljanje djelatnosti pružanja vodnih usluga na načelima održivog razvoja;
6) javnost rada pružaoca vodnih usluga; i
7) zaštita korisnika vodnih usluga.


Upotreba rodno osjetljivog jezika
Član 10

	Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

Značenje izraza
Član 11

	Izrazi upotrijebljeni u ovom zakonu imaju sljedeća značenja: 
1) aglomeracija je područje na kojem su stanovništvo i/ili privredne djelatnosti koncentrisane tako da se komunalne otpadne vode mogu prikupljati i odvoditi do uređaja za prečišćavanje komunalnih otpadnih voda ili do recipijenta;
2) investitor ima značenje u smislu zakona kojim se uređuje planiranje prostora i izgradnje objekata;
3) korisnik je vlasnik nepokretnosti, odnosno ako se vlasnik nepokretnosti ne može utvrditi, korisnik nepokretnosti u skladu sa zakonom, za koju se putem sistema javnog vodosnabdijevanja, indirektno ili direktno, isporučuje voda za ljudsku upotrebu i druge potrebe, iz koje se komunalne otpadne vode, indirektno ili direktno, ispuštaju u sistem javnog odvođenja komunalnih otpadnih voda, kao i fizičko, pravno i drugo lice koje koristi vodnu uslugu;
4) korisnik iz kategorije domaćinstva (u daljem tekstu: domaćinstvo) je korisnik kojem se pruža vodna usluga za potrebe njegovog domaćinstva, koja ne obuhvata potrebe poslovne ili profesionalne aktivnosti;
5) korisnik koji ne pripada kategoriji domaćinstva (u daljem tekstu: ostali korisnici) je korisnik kojem se pruža usluga, osim za potrebe njegovog domaćinstva;
6) mali uređaj za prečišćavanje otpadnih voda je biološki prečišćivač namijenjen prečišćavanju komunalnih otpadnih voda, za do pedeset osoba (50 ES);
7) posebni uređaj za prečišćavanje otpadnih voda je uređaj za prečišćavanje otpadnih voda postavljen u industrijskom postrojenju, drugoj građevini ili nepokretnosti koji može biti povezan sa sistemom javnog odvođenja komunalnih otpadnih voda;
8) neprihodovana voda je razlika između količine zahvaćene vode iz izvoriša ili preuzete od drugog subjekta i količine vode koja je fakturisana korisnicima vodne usluge;
9) priključak je objekat u kojem se nalazi oprema kojom se vodovodna i kanalizaciona infrastruktura spaja sa  unutrašnjom instalacijom;
10) [bookmark: _Hlk15032505]sistem javnog vodosnabdijevanja je tehnički i tehnološki skup objekata, opreme, uređaja i sredstava za javno vodosnabdijevanje od izvorišta ili drugog vodozahvata do priključka korisnika ili drugog pružaoca vodnih usluga i koji uključuje i mjerni uređaj u tom priključku;
11) sistem javnog odvođenja komunalnih otpadnih voda je tehnički i tehnološki skup objekata, opreme, uređaja i sredstava za javno odvođenje komunalnih otpadnih voda od priključka do sistema za prečišćavanje komunalnih otpadnih voda.
12) sistem za prečišćavanje komunalnih otpadnih voda je tehnički i tehnološki povezani skup objekata, uređaja i opreme za prečišćavanje otpadnih voda sa uređajima za prečišćavanje otpadnih voda i obradu mulja koji nastaje u procesu prečišćavanja otpadnih voda, uključujući mjerni uređaj na ulazu i izlazu iz postrojenja;
13) unutrašnje instalacije su cjevovodi, oprema i objekti za vodosnabdijevanje od priključka do točećih mjesta korisnika, odnosno sistem za sakupljanje i odvođenje komunalnih otpadnih voda od točećeg mjesta  do priključka na javni sistem odvođenja komunalnih otpadnih voda;
14) vodovodna i kanalizaciona infrastruktura je sistem javnog vodosnabdijevanja, sistem javnog odvođenja komunalnih otpadnih voda i sistem za prečišćavanje komunalnih otpadnih voda.


II. USLUŽNO PODRUČJE

Uslužno područje
Član 12

	(1) Vodne usluge pružaju se na uslužnom području. 

	(2) Uslužno područje, u smislu ovog zakona, je teritorija ili dio teritorije jedne ili više jedinica lokalne samouprave na kojoj jedan pružalac vodnih usluga pruža vodne usluge.

	(3) Vodovodnu i kanalizacionu infrastrukturu na uslužnom području čine svi sistemi javnog vodosnabdijevanja, javnog odvođenja komunalnih otpadnih voda i prečišćavanja komunalnih otpadnih voda, koji se koriste za obavljanje djelatnosti pružanja vodnih usluga na tom području. 

	(4) Izuzetno od stava 2 ovog člana, usluge prečišćavanja komunalnih otpadnih voda, mobilnog odvođenja komunalnih otpadnih voda i usluge mobilne isporuke vode na uslužnom području može  pružati više pružalaca, pod uslovima propisanim ovim zakonom.
	
Određivanje uslužnih područja
Član 13

	(1) Uslužna područja i granice uslužnih područja određuju se propisom Vlade, na osnovu tehno - ekonomske analize određivanja uslužnih područja čiju izradu obezbjeđuje organ državne uprave nadležan za poslove komunalnih djelatnosti (u daljem tekstu: Ministarstvo).

	(2) Nacrt tehno-ekonomske analize iz stava 1 ovog člana se stavlja na javnu raspravu koja traje najmanje 15 dana.

	(3) Kriterijumi za određivanje uslužnih područja su naročito:  
1) obezbjeđivanje uslova za razvoj i održavanje vodovodne i kanalizacione infrastrukture;
2) održivo poslovanje, finansijska stabilnost i efikasnost pružaoca vodnih usluga;
3) dostupnost vodne usluge korisnicima pod jednakim uslovima;
4) odgovarajući kvalitet vodne usluge;
5) položaj, izdašnost, kvalitet vode, isplativost eksploatacije i granice izvorišta koja su namijenjena za regionalno i javno vodosnabdijevanje;
6) opravdanost pružanja više vodnih usluga od strane jednog pružaoca;
7) granice aglomeracija utvrđene posebnim propisom, kojim se uređuje upravljanje komunalnim otpadnim vodama. 


III.  RAZVOJNI DOKUMENTI VODNIH USLUGA

Nacionalna strategija razvoja vodnih usluga
Član 14

	(1) Nacionalna strategija razvoja vodnih usluga (u daljem tekstu: Nacionalna strategija) je strategija razvoja vodnih usluga i izgradnje i investicionog održavanja vodovodne i kanalizacione infrastrukture u Crnoj Gori.

	(2) Nacionalna strategija naročito sadrži:
1) analizu postojećeg stanja u sektoru vodnih usluga;
2) plan izgradnje i investicionog održavanja vodovodne i kanalizacione infrastrukture za period za koji se Nacionalna strategija donosi;
3) rokove i dinamiku za sprovođenje Nacionalne strategije;
4) prihvatljive tehničke gubitke u sistemu javnog vodosnabdijevanja sa dinamikom dostizanja optimalnog nivoa gubitaka i mjerama za smanjenje tih gubitaka;
5) način finansiranja realizacije Nacionalne strategije;
6) institucionalni okvir za sprovođenje Nacionalne strategije.

	(3) Nacionalnu strategiju donosi Vlada, za period od sedam godina.  

	(4) Nacionalna strategija može da se mijenja i dopunjava po potrebi. 

	(5) Nacionalna strategija objavljuje se u “Službenom listu Crne Gore”. 
	
	(6) Nacionalna strategija za naredni period donosi se godinu dana prije isteka tekućeg perioda. 


Plan za uslužno područje
Član 15

	(1) Plan za uslužno područje je plan razvoja vodnih usluga i izgradnje i investicionog održavanja vodovodne i kanalizacione infrastrukture na teritoriji uslužnog područja. 

	(2) Plan iz stava 1 ovog člana donosi se za period za koji se donosi Nacionalna strategija.

	(3) Plan iz stava 1 ovog člana mora da bude usaglašen sa Nacionalnom strategijom.
	(4) Plan iz stava 1 ovog člana, sadrži elemente iz člana 14 stav 2 ovog zakona, za uslužno područje. 

	(5) Plan iz stava 1 ovog člana donosi osnivač pružaoca vodnih usluga.

(6) Pružalac vodnih usluga odgovoran je za realizaciju Plana iz stava 1 ovog člana. 

	 
IV. VODOVODNA I KANALIZACIONA  INFRASTRUKTURA

Vodovodna i kanalizaciona infrastruktura
Član 16

	(1) Vodovodna i kanalizaciona infrastruktura je dobro u opštoj upotrebi u državnoj svojini.

	(2) Vodovodna i kanalizaciona infrastruktura koja se koristi za regionalno vodosnabdijevanje, odnosno regionalno odvođenje komunalnih otpadnih voda smatra se objektima od državnog značaja. 

 	(3) Vodovodnom i kanalizacionom infrastrukturom upravlja pružalac vodnih usluga.

	(4) Vodovodna i kanalizaciona infrastruktura ne smije se opteretiti založnim pravom, ne može biti predmet izvršenja ni predmet stečajne mase u stečajnom postupku.  

[bookmark: _Hlk14243490]
Izgradnja vodovodne i kanalizacione infrastrukture
Član 17

	(1) Poslove investitora izgradnje vodovodne i kanalizacione infrastrukture u ime osnivača pružaoca vodnih usluga obavlja pružalac vodnih usluga ili organ uprave nadležan za poslove javnih radova.

	(2) Izgradnja vodovodne i kanalizacione infrastrukture, u smislu stava 1 ovog člana, je izgradnja nove vodovodne i kanalizacione infrastrukture u cilju komunalnog opremanja građevinskog zemljišta, u skladu sa propisima kojima se uređuje planiranje prostora i izgradnja objekata.
	(3) Izuzetno od stava 1 ovog člana, investitor izgradnje sistema za prečišćavanje komunalnih otpadnih voda može biti drugo pravno ili fizičko lice na osnovu ugovora o koncesiji ili drugog ugovora o javno-privatnom partnerstvu, koji se zaključuje u skladu sa zakonom.

	(4) Pružalac vodne usluge dužan je da vodi evidenciju o položaju i izvedenom stanju vodovodne i kanalizacione infrastrukture u skladu sa zakonom i da podatke iz evidencije dostavlja osnivaču.

(5) Osnivač pružaoca vodne usluge dužan je da, na osnovu podataka dobijenih od vršioca vodne usluge, vodi evidenciju o položaju i izvedenom stanju vodovodne i kanalizacione infrastrukture u skladu sa propisima o državnoj imovini i drugim propisima koji se odnose na evidenciju državne imovine.

Investicije u vodovodnu i kanalizacionu infrastrukturu i tekuće održavanje 
Član 18

(1) Investicije u vodovodnu i kanalizacionu infrastrukturu obuhvataju izgradnju vodovodne i kanalizacione infrastrukture u skladu sa članom 17 ovog zakona i investiciono održavanje postojeće vodovodne i kanalizacione infrastrukture.

(2) Investiciono održavanje vodovodne i kanalizacione infrastrukture je izvođenje radova na vodovodnoj i kanalizacionoj infrastrukturi, opremi i sredstvima kojima se, u zavisnosti od vijeka trajanja, vrši zamjena djelova vodovodne i kanalizacione infrastrukture, opreme i sredstava u cilju održavanja njihove funkcionalne spremnosti, i/ili veće tehno-ekonomske efikasnosti u pružanju usluge i/ili višeg nivoa zaštite životne sredine.
(3) Tekuće održavanje vodovodne i kanalizacione infrastrukture čine redovni radovi koji se sastoje od pregleda, popravki i preduzimanja preventivnih i zaštitnih mjera u cilju održavanja funkcionalne spremnosti vodovodne i kanalizacione infrastrukture, kao i intervencije koje se izvode na vodovodnoj i kanalizacionoj infrastrukturi, opremi i sredstvima u slučaju oštećenja i sprječavanja oštećenja ili havarija u cilju njihovog dovođenja u stanje funkcionalne spremnosti (interventno održavanje).
(4) Ukoliko se radovi održavanja vodovodne i kanalizacione infrastrukture izvode na nepokretnosti korisnika, vlasnik ili korisnik te nepokretnosti dužan je da omogući pružaocu vodnih usluga, odnosno izvođaču radova pristup vodovodnoj i kanalizacionoj infrastrukturi koja se nalazi na toj nepokretnosti. 
(5) U slučaju iz stava 4 ovog člana, pružalac vodnih usluga dužan je da, nakon završetka tih radova, nepokretnost u svojini korisnika vrati u prvobitno stanje, najkasnije u roku od osam dana od dana završetka radova na zemljanoj površini, odnosno 30 dana, ako se radovi izvode na asfaltnoj ili betonskoj površini i da korisniku nadoknadi eventualnu štetu nastalu usljed izvođenja radova.

	
[bookmark: _Hlk14243584]Sredstva za investicije u vodovodnu i kanalizacionu infrastrukturu
Član 19

 	(1) Sredstva za investicije u vodovodnu i kanalizacionu infrastrukturu obezbjeđuju se iz:
1) naknada za korišćenje voda i naknada za zaštitu voda od zagađivanja i drugih sredstava koja se obezbjeđuju u skladu sa propisima kojima se uređuje finansiranje upravljanja vodama;
2) naknade za komunalno opremanje, odnosno uređenje građevinskog zemljišta, u dijelu koji se odnosi na vodovodnu i kanalizacionu infrastrukturu, u skladu sa propisom kojim se uređuje planiranje prostora i izgradnja objekata;
3) kredita i drugih oblika zaduživanja;
4) cijene vodne usluge;
5) donacija;
6) i drugih izvora u skladu sa zakonom. 

	(2) Sredstva za tekuće održavanje vodovodne i kanalizacione infrastrukture pokrivaju se iz cijene vodne usluge.

(3) Sredstva iz stava 1 ovog člana, uplaćuju se na poseban račun osnivača pružaoca vodnih usluga za uslužno područje (u daljem tekstu: fond za investicije u vodovodnu i kanalizacionu infrastrukturu) i mogu da se koriste isključivo za investicije u vodovodnu i kanalizacionu infrastrukturu.

	(4) Fondom za investicije u vodovodnu i kanalizacionu infrastrukturu upravlja osnivač pružaoca vodnih usluga. 

Ugovor o davanju na upravljanje vodovodne i kanalizacione infrastrukture
Član 20

	(1) Vodovodnu i kanalizacionu infrastrukturu, jedinica lokalne samouprave, odnosno Vlada ugovorom predaje na upravljanje pružaocu vodnih usluga.

	(2) Pod upravljanjem iz stava 1 ovog člana, smatraju se poslovi održavanja, čuvanja, obnavljanja, unapređenja, ostvarenja prihoda i korišćenja vodovodne i kanalizacione infrastrukture za obavljanje djelatnosti pružanja vodnih usluga. 

	(3) Ugovor iz stava 1 ovog člana, naročito sadrži popis vodovodne i kanalizacione infrastrukture i drugih sredstava koja se daju na upravljanje pružaocu vodnih usluga, evidenciju o položaju i izvedenom stanju vodovodne i kanalizacione infrastrukture, vrijednost te infrastrukture kao i druge obaveze koje se odnose na način upravljanja vodovodnom i kanalizacionom infrastrukturom u skladu sa ovim i drugim zakonom. 

	(4) Vodovodna i kanalizaciona infrastruktura koja je data na upravljanje pružaocu vodnih usluga ugovorom iz stava 1 ovog člana, vodi se u poslovnim knjigama pružaoca vodnih usluga u skladu sa međunarodnim računovodstvenim standardima i na nju se obračunava amortizacija koja ulazi u cijenu vodne usluge, u skladu sa ovim zakonom. 


V. REGULACIJA DJELATNOSTI PRUŽANJA VODNIH USLUGA

Ciljevi regulacije djelatnosti pružanja vodnih usluga
Član 21

Ciljevi regulacije djelatnosti pružanja vodnih usluga su da se obezbijedi:
1) da se poslovanje pružaoca vodnih usluga zasniva na principima objektivnosti, transparentnosti i nediskriminacije;
2) pružanje vodnih usluga korisniku po pravednim cijenama;
3) podsticanje efikasnosti u poslovanju pružoca vodnih usluga;
4) održivo poslovanje pružaoca vodnih usluga;
5) ravnoteža interesa korisnika i pružaoca vodnih usluga;
6) razvoj vodnih usluga, u skladu sa odredbama ovog zakona.

Nadležnosti Agencije
Član 22
[bookmark: SADRZAJ_031]
	(1) Radi ostvarenja ciljeva regulacije, Agencija u skladu sa odredbama ovog zakona:
1) izdaje, mijenja i oduzima licence za pružanje vodnih usluga (u daljem tekstu: licenca);
2) utvrđuje regulatorno dozvoljeni prihod, odnosno cijene usluge;
3) daje mišljenje na predlog poslovnog plana iz člana 41 ovog zakona; 
4) vrši međusobno poređenje poslovanja i pokazatelja pružalaca vodnih usluga na bazi propisanih indikatora (benčmarking);
5) utvrđuje minimum kvaliteta pružanja vodnih usluga;
6) vrši kontrolu rada i poslovanja pružaoca vodnih usluga;
7) nalaže pružaocu vodnih usluga mjere za otklanjanje utvrđenih nepravilnosti u radu pružaocu vodnih usluga;
8) donosi propise na osnovu ovlašćenja utvrđenih ovim zakonom;
9) vrši i druge poslove utvrđene ovim zakonom. 

	(2) Kontrola rada i poslovanja pružaoca vodnih usluga iz stava 1 tačka 7 ovog člana, naročito se vrši u odnosu na:
1) praćenje realizacije stvarnih troškova i prihode pružaoca vodnih usluga od obavljanja djelatnosti pružanja vodnih usluga u odnosu na utvrđene za regulatorni period;
2) kvalitet pružanja vodnih usluga, odnosno obavljanja djelatnosti pružanja vodnih usluga;
3) realizaciju programa smanjenja neprihodovane vode i plana investicija iz čl. 41 i 42 ovog zakona;
4) primjenu cijena koje je utvrdila Agencija;
5) poštovanja uslova iz izdatih licenci. 

	(3) Ako kontrolom iz stava 2 ovog člana utvrdi odstupanja, odnosno nepravilnosti u radu, Agencija će da:
1) naloži pružaocu vodnih usluga da otkloni utvrđene nepravilnosti i odredi primjeren rok za njihovo otklanjanje,
2) prilikom narednog utvrđivanja opravdanih troškova, odnosno regulatorno dozvoljenog prihoda uzme u obzir nalaze i efekte utvrđenih nepravilnosti i da izvrši korekciju odgovarajućih troškova, odnosno prihoda i cijena vodnih usluga. 

	(4) Ako kontrolom utvrdi nepravilnosti u radu ili postupanje pružaoca vodnih usluga koji mogu da ugroze snabdijevanje i sigurnost korisnika, Agencija će da obavijesti nadležni inspekcijski organ i/ili organ za zaštitu potrošača, odnosno organ nadležan za poslove konkurencije. 


Sredstva za rad Agencije
Član 23

	(1) Sredstva za rad Agencije obezbjeđuju se iz: 
1) naknade koju plaća pružalac vodnih usluga utvrđene kao procenat godišnjeg regulatorno dozvoljenog prihoda pružaoca vodnih usluga;
2) naknade od postupka za utvrđivanje regulatorno dozvoljenog prihoda i cijena vodnih usluga, odnosno regulatorne cijene vodnih usluga;
3) naknade za izdavanje licence. 

	(2) Sredstva iz stava 1 ovog člana određuju se do visine koja pokriva troškove Agencije za obavljanje djelatnosti propisanih ovim zakonom i utvrđenih finansijskim planom Agencije za godinu na koju se odnosi. 

	(3) Finansijski plan iz stava 2 ovog člana, u skladu sa zakonom kojim se uređuju energetske djelatnosti, usvaja Skupština Crne Gore i objavljuje se na internet stranici Agencije.

	(4) Procenat godišnjeg prihoda iz stava 1 tačka 1 ovog člana, utvrđuje Agencija i ne može da bude veći od 1 % regulatorno dozvoljenog prihoda pružaoca usluga. 

	(5) Visinu naknada iz stava 1 ovog člana, Agencija utvrđuje odlukom, u skladu sa metodologijom kojom se utvrđuje način obezbjeđivanja sredstava za rad Agencije. 

	(6) Metodologiju iz stava 5 ovog člana, donosi Agencija.

	(7) Na osnovu odluke iz stava 5 ovog člana, Agencija visinu naknade za svakog pružaoca vodnih usluga utvrđuje rješenjem.

	(8) Agencija samostalno raspolaže sredstvima utvrđenim finansijskim planom iz stava 2 ovog člana.

	(9) Po isteku poslovne godine, sredstva koja preostanu na računu Agencije nakon izmirenja obaveza, prenose se u narednu godinu, a naknade za narednu godinu se srazmjerno umanjuju. 

	(10) Na pitanja privremenog finansiranja Agencije, ako Skupština ne usvoji finansijski plan iz stava 2 ovog člana prije početka godine za koju se donosi, shodno se primjenjuju odredbe zakona kojim se uređuju energetske djelatnosti.

Opšti akti Agencije
Član 24

	(1) Opšte akte Agencije, na osnovu ovlašćenja utvrđenih ovim zakonom donosi organ utvrđen Statutom Agencije.

(2) Opšti akti Agencije, u skladu sa ovim zakonom donose se nakon sprovedene javne rasprave koja traje najmanje 15 dana.

	(3) Agencija je dužna da, uz poziv za javnu raspravu, objavi i nacrt opšteg akta koji je predmet javne rasprave na svojoj internet stranici.


Godišnji izvještaji Agencije
Član 25

	(1) Agencija podnosi Skupštini na usvajanje izvještaj o radu na poslovima regulacije djelatnosti pružanja vodnih usluga za prethodnu godinu sa finansijskim izvještajem do 30. aprila tekuće za prethodnu godinu.

[bookmark: SADRZAJ_079]	(2) Agencija podnosi Skupštini godišnji izvještaj o stanju i poslovanju pružalaca vodnih usluga, najkasnije do 31. jula tekuće za prethodnu godinu. 

	(3) Izvještaj iz stava 2 ovog člana, naročito sadrži informacije o:
1) investicijama u vodovodnu i kanalizacionu infrastrukturu po uslužnim područjima;
2) finansijskom poslovanju pružalaca vodnih usluga;
3) [bookmark: SADRZAJ_715][bookmark: SADRZAJ_721][bookmark: SADRZAJ_723]mjerama koje je Agencija preduzela iz svoje nadležnosti utvrđene ovim zakonom;
4) cijenama vodnih usluga za regulatorni period utvrđenim za svakog pružaoca vodnih usluga;
5) podatke o indikatorima poslovanja pružalaca vodnih usluga koji nijesu obuhvaćeni tač. 1 do 4 ovog stava. 

	(4) Izvještaje iz st. 1 i 2 ovog člana, Agencija objavljuje na svojoj internet stranici.


Regulatorni period
Član 26
	
	(1) Regulatorni period je period za koji se utvrđuje regulatorno dozvoljeni prihod, odnosno cijene vodnih usluga. 

	(2) Regulatorni period i početak njegove primjene utvrđuje Agencija metodologijom iz člana 59 ovog zakona. 


VI. PRUŽANJE VODNIH USLUGA

Osnivanje pružaoca vodnih usluga
Član 27

	(1) Jedinica lokalne samouprave osniva pružaoca vodnih usluga za uslužna područja na njenoj teritoriji.

	(2) Vlada osniva pružaoca vodnih usluga za uslužna područja na teritoriji dvije ili više opština, samostalno ili zajedno sa tim opštinama. 

	(3) Međusobna prava i obaveze osnivača pružaoca vodnih usluga u slučaju iz stava 2 ovog člana uređuju se ugovorom.

	(4) Vlada odnosno jedinica lokalne samouprave povjerava obavljanje djelatnosti pružanja vodnih usluga pružaocu ugovorom ili posebnim aktom, na period od deset godina, uz mogućnost produženja. 

Drugi pružaoci vodnih usluga
Član 28

	(1) Izuzetno od člana 27 ovog zakona, usluge prečišćavanja komunalnih otpadnih voda, mobilne isporuke vode i mobilnog odvođenja komunalnih otpadnih voda na uslužnom području, na osnovu ugovora o koncesiji, ugovora o javno-privatnom partnerstvu ili drugog ugovora koji se zaključuje u skladu sa zakonom, može pružati drugo pravno i/ili fizičko lice, pod uslovima utvrđenim ovim zakonom.

	(2) Izuzetno od člana 27 ovog zakona, Vlada, odnosno jedinica lokalne samouprave može prenijeti pravo upravljanja pružaocem usluga javnog vodosnabdijevanja i javnog odvođenja komunalnih otpadnih voda, ugovorom o javno-privatnom partnerstvu koji se zaključuje u skladu sa zakonom. 
	
Zatvoreni distributivni sistemi
Član 29

Izuzetno od člana 27 ovog zakona, vodne usluge na uslužnom području koje se nalazi na geografski ograničenom prostoru (turistički rizort, marina i dr.) na osnovu ugovora o koncesiji, ugovora o javno-privatnom partnerstvu ili drugog ugovora koji se zaključuje u skladu sa zakonom, može pružati drugo pravno i/ili fizičko lice, pod uslovima utvrđenim ovim zakonom.


Obavljanje drugih djelatnosti 
Član 30

	Pružalac vodnih usluga, pored djelatnosti pružanja vodnih usluga može, u skladu sa posebnim ugovorom o povjeravanju obavljanja djelatnosti, da obavlja i djelatnost:
1) odvođenja atmosferskih voda,
2)  druge djelatnosti koje su u funkciji pružanja vodnih usluga (proizvodnja električne energije za sopstvene potrebe, projektovanje i/ili izgradnju vodovodne i kanalizacione infrastrukture i dr.), ako ispunjava uslove za obavljanje tih djelatnosti utvrđene zakonom.

	
Uslovi za obavljanje djelatnosti pružanja vodnih usluga
Član 31

	Djelatnost pružanja vodnih usluga može da obavlja privredno društvo, odnosno drugo pravno lice ili preduzetnik iz čl. 27 i 28 ovog zakona koji: 
1) [bookmark: SADRZAJ_914]je upisan u Centralni registar privrednih subjekata za obavljanje djelatnosti pružanja vodnih usluga; 
2) ima licencu izdatu u skladu sa ovim zakonom.


Uslovi za izdavanje licenci
Član 32

	(1) Agencija izdaje licencu na zahtjev lica iz čl. 27 i 28 ovog zakona:
1) koji ispunjava uslove iz člana 31 stav 1 tačka 1 ovog zakona, 
2) koji ispunjava minimum uslova u pogledu tehničke opremljenosti i kadrovske osposobljenosti;
3) koji nije u postupku stečaja ili likvidacije;
4) čiji članovi organa upravljanja, odnosno rukovođenja nijesu bili pravosnažno osuđeni za krivična djela koja ih čine nepodobnim za vršenje funkcije; 
5) koji ima pozitivno mišljenje revizora ili mišljenje sa rezervom na finansijski izvještaj u periodu od dvije godine prije podnošenja zahtjeva;
6) kojem u posljednje dvije godine nije oduzeta licenca za obavljanje djelatnosti pružanja vodnih usluga za koju je podnio zahtjev;
7) koji slobodno raspolaže finansijskim sredstvima na svom računu.

	(2) Uz zahtjev za izdavanje licence prilažu se dokazi o ispunjenosti uslova iz stava 1 ovog člana. 

(3) Na novoosnovanog podnosioca zahtjeva za izdavanje licence, ne primjenjuju se uslovi iz stava 1 tač. 5 i 6 ovog člana. 

	(4) O promjeni uslova na osnovu kojih je licenca izdata, imalac licence dužan je da obavijesti Agenciju najkasnije u roku od pet radnih dana od nastupanja promjena. 

[bookmark: SADRZAJ_055]	(5) Za izdavanje licence i utvrđivanje ispunjenosti uslova iz stava 1 ovog člana, podnosilac zahtjeva plaća naknadu.

	(6) Naknada iz stava 4 ovog člana, prihod je Agencije. 

[bookmark: _Hlk532740530]	(7) Bliže uslove za izdavanje, izmjenu i oduzimanje licence, sadržaj zahtjeva za izdavanje licence, dokaze koji se dostavljaju uz zahtjev, sadržaj odluke o izdavanju licence, sadržaj i izgled licence, uslove za produženje licence, način kontrole ispunjenosti uslova utvrđenih licencom, kao i način plaćanja naknada za izdavanje licence propisuje Agencija. 


Izmjena licence
Član 33

	Agencija može na zahtjev imaoca licence da izvrši izmjenu licence iz razloga koji se nijesu mogli predvidjeti prilikom njenog izdavanja.

Oduzimanje licence
Član 34

	(1) Licenca za obavljanje djelatnosti pružanja vodnih usluga privremeno se oduzima ako imalac licence:
1) prestane da ispunjava najmanje jedan uslov iz člana 32 stav 1 tač. 2, 4 i 5 ovog zakona;
2) ne otkloni utvrđene nepravilnosti u radu u roku koji odredi Agencija;
3) ne primjenjuje cijenu vodnih usluga utvrđenu u skladu sa odredbama ovog zakona;
4) postupa suprotno uslovima iz licence;
5) prestane da ispunjava druge uslove za obavljanje djelatnosti pružanja vodnih usluga utvrđene ovim zakonom.

	(2) Agencija donosi odluku o privremenom oduzimanju licence i određuje rok za otklanjanje nedostataka, koji ne može biti duži od dva mjeseca, od dana dostavljanja odluke.

	(3) Agencija donosi odluku o oduzimanju licence:
1) na zahtjev imaoca licence;
2) prestankom obavljanja djelatnosti pružanja vodnih usluga;
3) ako imalac licence ne otkloni nedostatke u radu u roku koji je odredila Agencija, u skladu sa stavom 2 ovog člana, ili nadležni inspektor.
    
	(4) O oduzimanju licence, Agencija obavještava osnivača imaoca licence, odnosno nadležni inspekcijski organ. 

	(5) Podatke o oduzimanju licence, Agencija objavljuje na svojoj internet stranici. 

Pružanje vodnih usluga u slučaju oduzimanja licence
Član 35

(1) Lice kojem je licenca trajno oduzeta ne može da nastavi da obavlja djelatnosti pružanja vodnih usluga.  

(2) U slučaju privremenog oduzimanja licence, Agencija može da odobri pružaocu usluga da nastavi obavljanje djelatnosti pružanja vodnih usluga do isteka roka iz člana 34 stav 2 ovog zakona, zbog sprječavanja nastanka štetnih posljedica prestanka rada pružaoca vodnih usluga. 

	(3) U slučaju privremenog oduzimanja licence, osim iz razloga utvrđenih članom 32 stav 1 tačka 2 ovog zakona, prestaje mandat članovima organa upravljanja i rukovođenja pružaoca vodnih usluga. 

	(4) U slučaju iz stava 1 ovog člana, osnivač pružaoca vodnih usluga dužan je da odredi drugog pružaoca usluga koji ima licencu za obavljanje iste djelatnosti pružanja vodnih usluga, da obavlja djelatnost pružanja vodnih usluga na uslužnom području na kojem je tu djelatnost obavljao pružalac usluga kojem je licenca oduzeta.  

	(5) U slučaju iz stava 4 ovog člana, osnivač utvrđuje prava i obaveze pružaoca vodnih usluga koji je određen za obavljanje djelatnosti pružanja vodnih usluga, kao i period u kojem će obavljati tu djelatnost.

	(6) U slučaju iz stava 1 ovog člana, vodovodnu i kanalizacionu infrastrukturu preuzima njegov osnivač i predaje je na upravljanje subjektu iz stava 5 ovog člana.


Period na koji se izdaje licenca
Član 36

	(1) Licenca se izdaje na period do deset godina.

	(2) Za vodne usluge koje se pružaju na osnovu ugovora iz člana 28 ovog zakona, licenca se izdaje na period važenja tog ugovora. 

	(3) Licenca izdata na kraći rok od roka iz stava 1 ovog člana, može se produžiti na zahtjev pružaoca vodnih usluga do isteka deset godina, pod uslovima utvrđenim propisom iz člana 32 stav 6 ovog zakona.  


Registar pružalaca vodnih usluga i izdatih licenci
Član 37

	(1) Agencija vodi registar pružalaca vodnih usluga, sa podacima o izdatim, izmijenjenim i oduzetim licenicama.

	(2) Podaci iz registra su javni.

	(3) Bliži sadržaj i način vođenja registra iz stava 1 ovog člana, utvrđuje se propisom Agencije.


Organi pružaoca vodnih usluga
Član 38

	(1) Organi pružaoca vodnih usluga su odbor direktora i izvršni direktor.
 
	(2) Izuzetno od stava 1 ovog člana, pružaoci usluga mobilne isporuke vode i mobilnog odvođenja komunalnih otpadnih voda mogu da imaju samo izvršnog direktora. 


Dobit pružaoca vodnih usluga
Član 39

	Dobit koju pružalac vodnih usluga ostvari obavljanjem djelatnosti pružanja vodnih usluga može se koristiti isključivo za investicije u vodovodnu i kanalizacionu infrastrukturu.


Vrednovanje efikasnosti poslovanja (benčmarking) 
Član 40

	(1) Agencija vrši međusobno poređenje poslovanja i pokazatelja učinaka pružalaca vodnih usluga na bazi propisanih indikatora (benčmarking).
	
	(2) Pružalac vodnih usluga dužan je da za potrebe poređenja poslovanja i pokazatelja učinaka iz stava 1 ovog člana, dostavlja podatke i informacije o svom poslovanju na način i u roku koji propiše Agencija. 
	
	(3) O poređenju indikatora poslovanja pružalaca vodnih usluga Agencija sačinjava godišnji izvještaj koji objavljuje na svojoj internet stranici.

	(4) Indikatori poslovanja, način i rokove za dostavljanje podataka, metodologiju obrade i vrednovanja podataka i indikatora, rok za sačinjavanje godišnjeg izvještaja i druga pitanja od značaja za određivanje i poređenje indikatora poslovanja propisuje Agencija. 

[bookmark: clan_29]
VII. PLANOVI I PROGRAMI PRUŽALACA VODNIH USLUGA
 
Poslovni plan pružaoca vodnih usluga
Član 41

	(1) Pružalac vodnih usluga donosi poslovni plan za period od tri godine (u daljem tekstu: poslovni plan), najkasnije do 15. juna godine koja prethodi prvoj godini poslovnog plana, uz prethodnu saglasnost osnivača, a na osnovu mišljenja Agencije.

	(2) Poslovni plan mora da bude usaglašen sa Planom za uslužno područje.
	
	(3) Poslovni plan naročito sadrži: opšte ciljeve poslovanja, aktivnosti na ostvarivanju ciljeva plana, podatke o broju i strukturi zaposlenih, vrstu, obim i dinamiku poslova za obavljanje djelatnosti pružanja vodnih usluga, plan investicija u vodovodnu i kanalizacionu infrastrukturu, program smanjenja neprihodovane vode, finansijska sredstva potrebna za realizaciju plana i način obezbjeđivanja tih sredstava.
 
	(4) Plan investicija iz stava 3 ovog člana, naročito sadrži vrstu potrebnih radova, njihov obim i dinamiku, lokaciju radova, efekte na smanjenje neprihodovane vode, kao i na druge elemente poslovanja kojima se može dokazati opravdanost investicija u vodovodnu i kanalizacionu infrastrukturu, finansijska sredstva potrebna za realizaciju plana i način obezbjeđivanja tih sredstava. 

	(5) Sprovođenje poslovnog plana prati organ državne urave nadležan za komunalne poslove, odnosno nadležni organ lokalne uprave i Agencija u dijelu koji se odnosi na smanjenje neprihodovane vode i realizaciju plana investicija iz stava 3 ovog člana.

	(6) Bliži sadržaj poslovnog plana propisuje Agencija. 


Program rada i izvještaj o realizaciji programa rada 
Član 42

	(1) Pružalac vodnih usluga, uz saglasnost osnivača, donosi godišnji program rada (u daljem tekstu: program rada) koji je usaglašen sa poslovnim planom.

	(2) Program rada naročito sadrži: vrstu, obim i dinamiku poslova za obavljanje djelatnosti pružanja vodnih usluga, godišnji plan investicija u vodovodnu i kanalizacionu infrastrukturu i plan tekućeg održavanja vodovodne i kanalizacione infrastrukture, program smanjenja neprihodovane vode, finansijska sredstva potrebna za realizaciju programa i način obezbjeđivanja tih sredstava. 

	(3) Godišnji plan investicija iz stava 2 ovog člana, naročito sadrži vrstu potrebnih radova, njihov obim i dinamiku, lokaciju radova, efekte na smanjenje neprihodovane vode, kao i na druge elemente poslovanja kojima se može dokazati opravdanost investicija u vodovodnu i kanalizacionu infrastrukturu, finansijska sredstva potrebna za realizaciju plana i način obezbjeđivanja tih sredstava. 

	(4) Program rada pružalac vodnih usluga dostavlja osnivaču na davanje saglasnosti do 31. oktobra tekuće godine.

	(5) Pružalac vodnih usluga dostavlja osnivaču godišnji izvještaj o realizaciji programa rada sa godišnjim finansijskim izvještajem za prethodnu godinu, sa informacijom o iznosu utrošenih sredstava iz fonda za investicije u vodovodnu i kanalizacionu infrastrukturu.

	(6) Godišnji izvještaj o realizaciji programa rada sadrži i obrazloženje za aktivnosti utvrđene programom rada koje nijesu realizovane.
 
	(7) Godišnji izvještaj o realizaciji programa rada iz stava 5 ovog člana, dostavlja se osnivaču na usvajanje do 30. aprila tekuće za prethodnu godinu. 


Program smanjenja neprihodovane vode
Član 43

[bookmark: SADRZAJ_898][bookmark: SADRZAJ_910]	(1) Pružalac vodnih usluga priprema program smanjenja neprihodovane vode za regulatorni period. 

	(2) Program smanjenja neprihodovane vode naročito sadrži:
1) aktivnosti koje će pružalac vodnih usluga preduzeti u cilju smanjenja neprihodovane vode za regulatorni period;
2) realizaciju aktivnosti predviđenih programom smanjenja neprihodovane vode iz prethodnog regulatornog perioda i obrazloženje razloga zbog kojih nije došlo do realizacije aktivnosti.

[bookmark: SADRZAJ_319]	(3) Pružalac vodnih usluga dužan je da program iz stava 1 ovog člana, uskladi sa Nacionalnom strategijom u dijelu koji se odnosi na prihvatljive tehničke gubitke u sistemu javnog vodosnabdijevanja sa dinamikom dostizanja optimalnog nivoa gubitaka i mjerama za smanjenjenje gubitaka.
[bookmark: SADRZAJ_682]
	(4) Program smanjenja neprihodovane vode, sastavni je dio poslovnog plana. 


Dostavljanje i čuvanje podataka 
[bookmark: SADRZAJ_683]Član 44

[bookmark: SADRZAJ_684]	(1) Pružalac vodnih usluga dužan je da, na zahtjev Agencije, dostavi podatke, informacije i dokumentaciju u roku koji odredi Agencija, odnosno da obezbijedi Agenciji pristup poslovnoj dokumentaciji potrebnoj za kontrolu njegovog rada i poslovanja.

	(2) Pružalac vodnih usluga i Agencija dužni su da u skladu sa zakonom čuvaju povjerljivost podataka do kojih dođu obavljanjem djelatnosti, odnosno poslova u skladu sa ovim zakonom. 


VIII.  MINIMUM KVALITETA, OPŠTI USLOVI I UGOVOR SA KORISNIKOM

Minimum  kvaliteta pružanja vodnih usluga 
Član 45

	(1) Pružalac vodnih usluga dužan je da korisnicima obezbijedi minimum kvaliteta pružanja vodnih usluga, kao i pristup vodnim uslugama, u skladu sa zakonom.

	(2) Minimum kvaliteta pružanja vodnih usluga naročito obuhvata zahtjeve u pogledu zaštite korisnika u dobijanju usluge, pouzdanosti, pristupačnosti i kontinuitet u pružanju vodnih usluga. 

	(3) Monitoring ispunjenosti minimuma kvaliteta iz stava 1 ovog člana, sprovodi Agencija.

	(4) Monitoring iz stava 3 ovog člana, sprovodi se na osnovu programa monitoringa koji donosi Agencija do 30. septembra tekuće za narednu godinu.

(5) Pružalac vodnih usluga dužan je da omogući Agenciji sprovođenje monitoringa, uvid u isprave i baze podataka, kao i uviđaj na licu mjesta.

	(6) Minimum kvaliteta pružanja vodnih usluga, monitoring tog kvaliteta, kao i obim poslova radi obezbjeđivanja kvaliteta vodnih usluga uređuje se propisom Agencije.  


Opšti uslovi pružanja vodnih usluga
Član 46

	(1) Pružalac vodnih usluga dužan je da donese opšte uslove pružanja vodnih usluga (u daljem tekstu: opšti uslovi), u skladu sa ovim zakonom i propisom iz člana 45 stav 6 ovog zakona, po prethodno pribavljenoj saglasnosti Agencije.

	(2) Opšti uslovi naročito sadrže:
1) uslove pružanja, odnosno korišćenja vodnih usluga;
2) uslove priključenja na vodovodnu i kanalizacionu infrastrukturu;
3) uslove održavanja priključaka;
4) obaveze korisnika u pogledu troškova priključenja i održavanja priključaka;
5) uslove za ograničenje, prekid i obustavu vodnih usluga; 
6) postupanje u vanrednim i hitnim situacijama;
7) uslove isključenja objekata korisnika sa vodovodne i kanalizacione infrastrukture;
8) postupanje u slučaju neovlašćenog korišćenja vodnih usluga; 
9) uslove za postavljanje i održavanje mjernih uređaja (mjerači protoka vode i vodomjeri) i način mjerenja isporuke vode; 
10) uslove za mobilnu isporuku vode;
11) uslove odvođenja komunalnih otpadnih voda sistemom javnog odvođenja komunalnih otpadnih voda i uslove mobilnog odvođenja komunalnih otpadnih voda;
12) način korišćenja i održavanja septičkih jama i posebnih uređaja za prečišćavanje otpadnih voda;
13) uslove ispuštanja komunalnih otpadnih voda u septičke jame i male uređaje za prečišćavanje komunalnih otpadnih voda i način njihovog pražnjenja;
14) uslove za raskid ugovora o pružanju vodnih usluga;
15) prava i obaveze pružaoca vodnih usluga i korisnika.

	(3) Opšti uslovi u dijelu koji se odnosi na vodne usluge obuhvaćene ugovorom iz člana 47 ovog zakona, sastavni su dio tog ugovora.

	(4) Opšti uslovi se objavljuju na internet stranici pružaoca vodnih usluga.

	(5) Obrazac opštih uslova iz stava 1 ovog člana propisuje Agencija.


Ugovor o pružanju vodnih usluga
Član 47

	(1) Pružalac vodnih usluga i korisnik zaključuju ugovor o pružanju vodnih usluga u pisanoj formi kojim uređuju međusobna prava i obaveze.
 
	(2) Ugovor iz stava 1 ovog člana, naročito sadrži:
1) podatke o ugovornim stranama (naziv i sjedište, ime prezime i adresa, poreski identifikacioni broj,  matični broj);
2) serijski broj mjernog uređaja u priključku;
3) vrstu vodnih usluga koja se pruža korisniku;
4) prava i obaveze pružaoca vodnih usluga i korisnika;
5) način utvrđivanja cijene vodne usluge i način i rok plaćanja vodne usluge;
6) druge elemente od značaja za ugovorne strane (priključenje na vodovodnu i kanalizacionu infrastrukturu, očitavanje vodomjera i dr.).

	(3) Korisnik je dužan da obavijesti pružaoca vodnih usluga o promjeni vlasništva, kao i drugim promjenama u korišćenju nepokretnosti, koje mogu biti od uticaja na pružanje odnosno korišćenje vodnih usluga, odnosno na ugovorni odnos sa pružaocem vodnih usluga, u roku od 15 dana od dana nastanka promjene.


Priključenje na vodovodnu i kanalizcionu infrastrukturu
Član 48

	(1) Vlasnik građevinskog objekta dužan je da priključi svoj objekat na vodovodnu i kanalizacionu infrastrukturu. 

	(2) Građevinskim objektom u smislu stava 1 ovog člana smatra se stambeni, poslovni i drugi objekat u kojem se stanuje ili vrši djelatnost.

	(3) Građevinski objekat može da se priključi na vodovodnu i kanalizacionu infrastrukturu na mjestu i na način utvrđen propisima o planiranju prostora i izgradnji objekata i opštim uslovima iz člana 46 ovog zakona. 

	(4) Prije početka izgradnje ili rekonstrukcije objekta iz stava 1 ovog člana, investitor tog objekta dužan je da pribavi saglasnost pružaoca vodnih usluga da je glavni projekat objekta izrađen u skladu sa tehničkim uslovima izdatim saglasno propisima o planiranju prostora i izgradnji objekata.

(5) Priključenje iz stava 1 ovog člana, vrši se preko priključka građevinskog objekta koji može biti privremen za potrebe izgradnje građevinskog objekta i trajan za potrebe upotrebe građevinskog objekta. 

	(6) Privremeni i trajni priključak građevinskog objekta za vodosnabdijevanje, kao i trajni priključak za prihvatanje, prečišćavanje i odvođenje komunalnih otpadnih voda iz stava 2 ovog člana, investitor građevinskog objekta može da izvede samo na osnovu odobrenja i uz nadzor pružaoca vodne usluge.

	(7) Investitor građevinskog objekta dužan je da ukloni privremeni priključak u roku određenom odobrenjem za privremeno priključenje građevinskog objekta na vodovodnu i kanalizacionu infrastrukturu. 

	(8) Ako se utvrdi da je pravno, fizičko ili drugo lice protivpravno odnosno suprotno uslovima iz stava 3 ovog člana priključilo objekat na vodovodnu i kanalizacionu infrastrukturu, dužno je da o svom trošku ukloni taj priključak u roku od osam dana od dana utvrđivanja postojanja protivpravnog priključenja, odnosno od donošenja naloga za uklanjanje tog priključka, pod uslovima koje odredi i uz nadzor koji sprovodi pružalac vodne usluge. 

	(9) Ako pravno, fizičko ili drugo lice ne ukloni priključak u roku iz stava 6 ovog člana, pružalac vodne usluge uklanja priključak o trošku tog lica. 


Naknada za priključenje
Član 49

	(1) Za priključenje na vodovodnu i kanalizacionu infrastrukturu korisnik plaća naknadu, koja se određuje u visini stvarnih troškova priključenja.

	(2) Naknada iz stava 1 ovog člana određuje se opštim uslovima iz člana 46 ovog zakona. 

	(3) Naknada za priključenje prihod je pružaoca vodne usluge. 

	(4) Elementi za utvrđivanje naknade za priključenje su: realni troškovi nadzora nad izvođenjem radova na priključku, uvođenje korisnika u bazu podataka i uvođenje priključka u GIS.  


Evidencija korisnika usluga vodnih usluga
Član 50

(1) Pružalac vodne usluge dužan je da za potrebe obavljanja poslova iz svoje djelatnosti vodi evidenciju korisnika svojih usluga.

	(2) Evidencija iz stava 1 ovog člana naročito sadrži podatke koji se odnose na:
· ime i prezime, odnosno naziv korisnika;
· jedinstveni matični broj, odnosno poreski identifikacioni broj (PIB) korisnika; 
· prebivalište, odnosno sjedište korisnika,
· osnov korišćenja nepokretnosti odnosno objekta;
· kategoriju korisnika komunalnih usluga;
· druge podatke koji su od značaja za obračun cijena pruženih usluga.

(3) Evidencija iz stava 1 ovog člana se vodi po načelu ažurnosti, a pružalac vodne usluge pribavlja tražene podatke od nadležnih državnih organa i organa lokalne uprave, u skladu sa posebnim propisom.

	(4) Organ uprave nadležan za upis prava u katastar nepokretnosti dužan je da pružaocu vodne usluge dostavlja podatke koji se odnose na promjenu vlasništva nepokretnosti koja se nalazi na teritoriji jedinice lokalne samouprave u okviru uslužnog područja.

	(5) Organ lokalne uprave dužan je da na zahtjev pružaoca vodne usuge dostavi podatke iz svoje nadležnosti, a koji su od značaja za vođenje evidencije iz stava 1 ovog člana.

(6) Pružalac vodne usluge dužan je da sa podacima iz stava 1 ovog člana postupa u skladu sa propisom kojim se uređuje zaštita podataka o ličnosti.

(7) Pružalac vodne usluge dužan je da obezbijedi zaštitu podataka iz stava 1 ovog člana od slučajnog ili neovlašćenog pristupa, korišćenja ili obrade.


IX. PREKID, OBUSTAVA I OGRANIČENJE PRUŽANJA VODNIH USLUGA


Prekidi i poremećaji 
Član 51

	(1) Pružalac vodnih usluga dužan je da u najmanje jednom elektronskom mediju, koji je dostupan korisnicima na uslužnom području, obavijesti korisnike o planiranim ili očekivanim prekidima ili poremećajima u pružanju vodne usluge (izvođenje radova na vodovodnoj i kanlaizacionoj infrastrukturi, smanjenje pritiska i sl.), najkasnije 24 sata prije prekida, odnosno poremećaja.

	(2) U slučaju neplaniranih ili neočekivanih prekida ili poremećaja u pružanju vodne usluge (zagađenje vode i sl.) pružalac vodnih usluga dužan je da bez odlaganja o tome obavijesti korisnike na način predviđen u stavu 1 ovog člana i preduzme mjere za otklanjanje uzroka prekida, odnosno poremećaja.

	(3) Ukoliko je prekid ili poremećaj u pružanju vodne usluge posljedica nezakonitog djelovanja trećeg lica, to lice dužno je da plati troškove otklanjanja prekida, odnosno poremećaja u pružanju vodnih usluga i da pružaocu vodnih usluga nadoknadi štetu nastalu usljed prekida, odnosno poremećaja.

	(4) U slučaju prekida pružanja vodne usluge korisnicima kojima je prekinuto vodosnabdijevanje, u trajanju dužem od 24 sata, pružalac vodne usluge javnog vodosnabdijevanja dužan je da, bez naknade, obezbijedi mobilnu isporuku vode u količinama utvrđenim propisom iz člana 45 stav 6 ovog zakona.  

	(5) Pružalac vodnih usluga dužan je da vodi evidenciju o prekidima i poremećajima u pružanju vodnih usluga i da dokumentaciju o tome čuva najmanje pet godina. 

	(6) Evidencija iz stava 5 ovog člana naročito sadrži:
1) datum i sat prijave odnosno načina otkrivanja prekida u pružanju vodne usluge;
2) broj, odnosno procjenu broja korisnika na koje se odnose prekidi odnosno poremećaji u pružanju vodne usluge, ako je primjenljivo;
3) uzrok prekida, odnosno poremećaja u pružanju vodne usluge;
4) datum i sat ponovnog uspostavljanja pružanja usluge; i
5) potrebne mjere za sprječavanje ponavljanja prekida, odnosno poremećaja.

	(7) Bliži sadržaj i obrazac evidencije iz stava 5 ovog člana, propisuje Agencija.


Obaveze korisnika 
Član 52

	(1) Korisnik je dužan da:
1) redovno izmiruje obaveze po osnovu pružene vodne usluge;
2) održava u tehnički ispravnom stanju instalacije i uređaje koji su u njegovom vlasništvu;
3) omogući pružaocu vodnih usluga, na osnovu pisanog naloga tog pružaoca, pristup vodovodnoj i kanalizacionoj infrastrukturi, odnosno mjernom uređaju, radi ugradnje, očitavanja, nadzora, promjene ili zamjene mjernog uređaja, kao i za potrebe održavanja vodovodne i kanalizacione infrastrukture; 
4) ne dozvoli priključenje drugih objekata sa sopstvenih instalacija;
5) vodnu uslugu koristi na način da ne ometa druge korisnike, ne ugrožava životnu sredinu, objekte, opremu i uređaje koji su u funkciji obavljanja djelatnosti pružanja vodne usluge.
 
	(2) Zabranjeno je izvođenje radova na nepokretnosti na kojoj se nalazi vodovodna i kanalizaciona infrastruktura koji bi mogli da ugroze funkcionalnu ispravnost vodovodne i kanalizacione infrastrukture ili ometaju pružanje vodne usluge.

	
Ograničenja u pružanju vodne usluge
Član 53

	(1) Pružalac vodnih usluga može pružanje vodne usluge privremeno da ograniči korisniku koji:
1) ne izmiri tri ispostavljena mjesečna računa za vodnu uslugu, ako je dug po tim računima veći od dvostrukog iznosa prosječnog mjesečnog potraživanja po računima tog korisnika u prethodnoj godini,
2) u slučaju poremećaja u pružanju vodnih usluga vodu za ljudsku upotrebu koristi nenamjenski, preko dozvoljenog obima;
3) neosnovano ometa druge korisnike; 
4) postupa suprotno propisanim uslovima;
5) vrši radnje na štetu pružaoca vodnih usluga.

[bookmark: SADRZAJ_066]	(2) Korisnik je dužan da pružaocu vodnih usluga na osnovu pisanog naloga tog pružaoca omogući pristup u/na nepokretnost korisnika (posjed ili objekat) radi ograničenja pružanja vodne usluge, iz razloga utvrđenih u stavu 1 ovog člana. 

	(3) Privremeno ograničenje pružanja vodne usluge prestaje kada prestanu razlozi iz stava 1 ovog člana i korisnik plati troškove ponovnog uspostavljanja pružanja vodne usluge utvrđene propisom iz člana 49 ovog zakona.

	(4) Za vrijeme ograničenja iz stava 1 ovog člana, pružalac vodnih usluga dužan je da korisniku pruža vodnu uslugu u visini jedne desetine količine utvrđene propisom iz člana 45  stav 6 ovog zakona.

(5) U slučaju da privremeno ograničenje usluge javnog vodosnabdijevanja nije tehnički izvodljivo, pružalac vodne usluge može privremeno obustaviti uslugu javnog vodosnabdijevanja uz obavezu mobilne ispruke vode u količini iz stava 6 ovog člana.

(6) Ako se usluga iz stava 5 ovog člana, pruža mobilnom isporukom vode cijena isporuke vode obračunava se po cijenama za mobilnu isporuku vode.
		

Mjerni uređaj 
Član 54

	(1) Svaki objekat kojem se isporučuje vodna usluga sistemom javnog vodosnabdijevanja mora da ima poseban mjerni uređaj koji ispunjava uslove utvrđene propisima o metrologiji. 

	(2) Korisnik ili drugo lice koji vrši izgradnju objekta koji se sastoji od više posebnih djelova, dužan je da u fazi izgradnje obezbijedi tehničke uslove za ugradnju mjernih uređaja u zajedničkim djelovima objekta, za svaki poseban dio izgrađenog objekta.

	(3) Ugradnju mjernog uređaja iz stava 1 ovog člana, vrši pružalac vodne usluge, o trošku korisnika preko naknade za priključenje, u skladu sa opštim uslovima iz člana 46 ovog zakona. 

	 
Način utvrđivanja potrošnje bez posebnog mjernog uređaja
Član 55

Potrošnja vode u objektima sa vise posebnih djelova koja se mjeri samo preko zajedničkog mjernog uređaja, utvrđuje se propisom iz člana 45 stav 6 ovog zakona.
[bookmark: SADRZAJ_310]

X. PRUŽANJE VODNIH USLUGA DRUGOM PRUŽAOCU VODNIH USLUGA I MOBILNO PRUŽANJE VODNIH USLUGA

Isporuka vode drugom pružaocu vodnih usluga  
Član 56

	(1) Pružalac vodnih usluga može vodu za ljudsku upotrebu ili druge potrebe isporučivati drugom pružaocu vodnih usluga, ako su njihovi sistemi javnog vodosnabdijevanja povezani, a drugi pružalac vodnih usluga ima potrebu za vodom (zbog nestašice vode, pogoršanja kvaliteta voda i dr.) pod uslovom da  to ne ugrožava isporuku vode na uslužnom području tog pružaoca.

	(2) Pružalac vodnih usluga može vodu za ljudsku upotrebu ili druge potrebe isporučivati subjektima u drugim državama, pod uslovom da to ne ugrožava isporuku vode na uslužnom području tog pružaoca. 

	(3) Pružanje vodnih usluga u skladu sa stavom 2 ovog člana, ne smatra se javnim vodosnabdijevanjem u smislu ovog zakona.

	(4) Pravna i fizička lica i preduzetnici koji nijesu pružaoci vodnih usluga ne smiju putem svojih objekata za vodosnabdijevanje ili internih vodova isporučivati vodu drugim licima.

	(5) Cijenu isporuke vode iz stava 1 ovog člana, određuje pružalac usluge u skladu sa metodologijom koju utvrđuje Agencija.

	(6) Odredba st. 1, 4 i 5 ovog člana, shodno se primjenjuje i na javno odvođenje komunalnih otpadnih voda i tretman komunalnih otpadnih voda.
  
Mobilna isporuka vode
Član 57

	(1) Pružalac vodnih usluga iz člana 28 ovog zakona, može pružati usluge mobilne isporuke vode putem auto-cistijerni, plovila sa odgovarajućim posudama za vodu ili drugih specijalizovanih vozila za prevoz vode na dijelu uslužnog područja na kome nije izgrađen sistem javnog vodosnabdijevanja, pod uslovima utvrđenim ovim zakonom.

	(2) Pružalac vodnih usluga iz stava 1 ovog člana, dužan je da vodu za ljudsku upotrebu preuzima isključivo iz sistema javnog vodosnabdijevanja na uslužnom području, i da obezbijedi zdravstvenu ispravnost te vode do isporuke korisniku, u skladu sa zakonom kojim su propisane obaveze u pogledu obezbjeđivanja zdravstveno ispravne vode za ljudsku upotrebu.

	(3) Bliže uslove i način mobilne isporuke vode za ljudsku upotrebu kao i uslove u pogledu opreme koja se koristi u pružanju te usluge propisuje Agencija.


Mobilno odvođenje komunalnih otpadnih voda
Član  58

	(1) Pružalac vodnih usluga iz člana 28 ovog zakona, može pružati usluge mobilnog odvođenja otpadnih voda putem specijalizovanih vozila.

	(2) Usluge mobilnog odvođenja komunalnih otpadnih voda iz septičkih jama pružaju se na dijelu uslužnog područja na kojem nije izgrađen sistem javnog odvođenja komunalnih otpadnih voda ili na kojem, usljed vanrednih okolosti, nije moguće javno odvođenje komunalnih otpadnih voda (havarija na sistemu javnog odvođenja komunalnih otpadnih voda i dr.).

(3) Usluge mobilnog odvođenja komunalnih otpadnih voda iz posebnih uređaja za prečišćavanje otpadnih voda pružaju se ako su ti uređaji postavljeni u skladu sa zakonom.  

	(4) Pružalac usluge mobilnog odvođenja komunalnih otpadnih voda dužan je komunalnu otpadnu vodu ispušta u sistem javnog odvođenja komunalnih otpadnih voda ili sistem za tretman komunalnih otpadnih voda na lokaciji koju odrede pružaoci vodnih usluga iz člana 27 ovog zakona. 

	(5) Pružalac usluga iz stava 4 ovog člana dužan je da vodi evidenciju mobilnog odvođenja komunalnih otpadnih voda i vlasnika i korisnika septičkih septičkih jama i posebnih uređaja za tretman otpadnih voda, u skladu sa propisom kojim je uređen kvalitet i sanitarno-tehnički uslovi za ispuštanje otpadnih voda u recipijent i javnu kanalizaciju.

	(6) Bliži uslovi i načini mobilnog odvođenja komunalnih otpadnih voda, uslovi u pogledu opreme koja se koristi u pružanju te usluge i sadržaj evidencije iz stava 7 ovog člana,  propisuje Ministarstvo.

	(7) Odredbe st. 2 i 4 ovog člana, kao i druge odredbe ovog zakona koje se odnose na septičke jame primjenjuju se i na male uređaje za prečišćavanje otpadnih voda. 


XI. CIJENE VODNIH USLUGA I NAČIN UTVRĐIVANJA
[bookmark: SADRZAJ_757]
Cijene vodnih usluga
[bookmark: SADRZAJ_758]Član 59

[bookmark: SADRZAJ_759][bookmark: SADRZAJ_766]	 (1) Cijena vodne usluge utvrđuje se u skladu sa metodologijom za utvrđivanje cijena vodnih usluga koju propisuje Agencija.

	(2) Cijena vodne usluge je regulisana cijena.  

	(3) Cijena vodne usluge ne može se povećati više od 10% u sljedećem regulatornom periodu.

[bookmark: SADRZAJ_781]
Stuktura cijene vodnih usluga
Član 60

	(1) Cijena vodne usluge sastoji se iz fiksnog i varijabilnog dijela.
 
 	(2) Fiksni dio cijene vodne usluge utvrđuje se u procentualnom iznosu ukupnih troškova poslovanja pružaoca vodnih usluga utvrđenih regulatorno dozvoljenim prihodom, koji ne može biti veći od 20% regulatorno dozvoljenog prihoda. 

(3) Fiksni dio cijene vodne usluge javnog vodosnabdjevanja utvrđuje se u zavisnosti od prečnika vodovodne infrastrukture na priključku, a za usluge odvođenja komunalnih otpadnih voda isti je za sve korisnike na uslužnom području.

 	(4) Varijabilni dio cijene vodne usluge zavisi od stvarne potrošnje pružene usluge i ista je za sve korisnike po jedinici mjere.

	(5) Elementi za izračunavanje cijene vodne usluge utvrđuju se u skladu sa metodologijom iz člana 59 stav 1 ovog zakona. 

	(6) Metodologijom iz člana 59 stav 1 ovog zakona varijabilni dio cijene vodnih usluga može se utvrditi u zavisnosti od sezone (sezonska tarifa) ili u zavisnosti nivoa potrošnje (blok tarifa).

	(7) Korisnik je dužan da plaća vodnu uslugu po cijeni koja je utvrđena u skladu odredbama ovog zakona.

	(8) Sredstva naplaćena od pružanja vodnih usluga prihod su pružaoca vodnih usluga.

(9) Odredbe st. 1 do 3 ovog člana ne primjenjuju se na vodne usluge prečišćavanja komunalnih otpadnih voda, mobilne isporuke vode i mobilnog odvođenja otpadnih voda.

Regulatorno dozvoljeni prihod 
Clan 61
[bookmark: SADRZAJ_793][bookmark: SADRZAJ_795]
	(1) Cijena vodnih usluga utvrđuje se na osnovu regulatorno dozvoljenog prihoda.
	(2) Regulatorno dozvoljeni prihod pružaoca vodnih usluga je ukupni godišnji prihod koji pokriva ukupne opravdane troškove poslovanja, amortizaciju, izdatke za otplatu kredita za investicije u vodovodnu u kanalizacionu infrastrukturu, neto obrtna sredstva (radni kapital) i dobit.
	(3)Agencija regulatorno dozvoljeni prihod utvrđuje na osnovu analize zahtijevanih troškova poslovanja, uz primjenu odgovarajuće korekcije po osnovu odstupanja određenih ostvarenih vrijednosti u odnosu na primijenjene u prethodnom periodu.
	(4) Korekcije iz stava 3 ovog člana, utvrđuju se za sve godine prethodnog regulatornog perioda za koje postoje konačni podaci i primjenjuju se tokom regulatornog perioda za koji se utvrđuje regulatorno dozvoljeni prihod.
	(5) Izdaci za otplatu kredita za investicije u vodnu infrastrukturu iz stava 1 ovog člana, uključuju finansijske troškove otplate kredita i otplatu glavnice kredita.
	(6) Neto obrtna sredstva (radni kapital) iz stava 2 ovog člana, su novčana sredstva neophodna za nesmetano poslovanje pružaoca vodnih usluga i uslov su njegove tekuće likvidnosti, a utvrđuju se u iznosu od 1/12 opravdanih troškova koji su u funkciji obavljanja vodne usluge, u skladu sa metodologijom iz člana 59 ovog zakona. 
	(7) U cijene vodnih usluga transponuje se regulatorno dozvoljeni prihod iz stava 1 ovog člana, umanjen za odgovarajuće ostale prihode od regulisane djelatnosti i prihode ili dio prihoda od neregulisane djelatnosti u slučaju kada nije moguće izvršiti razdvajanje troškova koji su zajednički za pružanje tih djelatnosti. 
	(8) Dobit iz stava 1 ovog člana, može se odrediti u minimalnom iznosu od 5% ili maksimalnom iznosu od 10% regulatorno dozvoljenog prihoda.
	(9) Pri utvrđivanju regulatorno dozvoljenog prihoda, odnosno cijena vodnih usluga Agencija može za naredni regulatorni period uzeti u obzir faktore efikasnosti pružaoca vodnih usluga koji se utvrđuje metodologijom za utvrđivanje cijena vodnih usluga, na osnovu parametara dobijenih u skladu sa članom 37 ovog zakona.
(10) Agencija, u skladu sa stavom 8 ovog člana, utvrđuje regulatorno dozvoljeni prihod, odnosno cijene usuge sa minimalnom i maksimalnom dobiti. 
	(11) Osnivač, na predlog pružaoca usluge, donosi konačnu odluku o visini cijene vodne usluge, u skladu stavom 9 ovog člana.


Procjena sredstava
Član 62

	Agencija može, po potrebi, angažovanjem nezavisnog procjenitelja, izvršiti kontrolu, odnosno utvrditi strukturu i vrijednost sredstava koja se koriste za obavljanje djelatnosti pružanja vodnih usluga.


Zahtjev za utvrđivanje regulatorno dozvoljenog prihoda 
Clan 63

	(1) Zahtjev za utvrđivanje regulatorno dozvoljenog prihoda, odnosno cijena vodnih usluga pružalac vodnih usluga podnosi za regulatorni period.

	(2) Bližu sadržinu zahtjeva i dokumentaciju koja se podnosi uz zahtjev, rok i način dostavljanja zahtjeva iz stava 1 ovog člana propisuje Agencija.


Odluka o utvrđivanju regulatorno dozvoljenog prihoda
Član 64

(1) Agencija odlukom utvrđuje regulatorno dozvoljeni prihod za svakog pružaoca vodnih usluga posebno.
	(2) Odluka iz stava 1 ovog člana naročito sadrži:
1) utvrđenu visinu regulatornog prihoda sa minimalnom i sa maksimalnom dobiti;
2) visinu cijene vodnih usluga sa minimalnom i sa maksimalnom dobiti;
3) datum početka primjene cijena vodnih usluga;
4) rok važenja cijena vodnih usluga.

	(3) U postupku utvrđivanja regulatorno dozvoljenog prihoda, odnosno cijena vodnih usluga, Agencija može da koriguje troškove, odnosno druge elemente koji ulaze u regulatorno dozvoljeni prihod, za koje ocijeni da su neopravdani, odnosno da nijesu utvrđeni u skladu sa metodologijom iz člana 59 stav 1 ovog zakona.
	(4) Agencija odlučuje po zahtjevu iz člana 63 stav 1 ovog zaokna, najkasnije u roku od tri mjeseca, od dana prijema tog zahtjeva.
	(5) Odluka iz stava 4 ovog člana, dostavlja se pružaocu usluge u roku od sedam dana od dana donošenja, radi dostavljanja osnivaču na konačno odlučivanje u skladu sa članom 61 stav 11 ovog zakona.  

Određivanje cijene vodne usluge
Član 65

	(1) Odluku Agencije o regulatorno dozvoljenom prihodu, odnosno cijeni usluge sa minimalnom i maksimalnom dobiti, pružalac usluga dostavlja osnivaču, radi donošenja konačne odluke iz člana 61 stav 11 ovog zakona.
	(2) Uz odluku iz stava 1 ovog člana, pružalac usluga dostavlja i predlog o visini cijene usluge. 
	(3) Osnivač donosi odluku najkasnije u roku od od 90 dana od dana dostavljanja odluke Agencije iz stava 1 ovog člana.  
	(4) Ako osnivač ne odluči o davanju saglasnosti u roku iz stava 5 ovog člana, primjenjivaće se cijena usluge sa minimalnom dobiti.  
	(5) Odluka iz stava 1 ovog člana objavljuje se u „Službenom listu Crne Gore“ i na internet stranici Agencije i pružaoca vodnih usluga.


Regulatorna cijena vodnih usluga
Clan 66

(1) Ako pružalac vodne usluge ne podnese zahtjev u roku iz člana 63 stav 1 ovog zakona, Agencija će utvrditi regulatornu cijenu i u prvom narednom postupku utvrđivanja korekcija uzeti u obzir odstupanja ostvarenih vrijednosti u odnosu na primijenjene pri utvrđivanju regulatorne cijene vodnih usluga.
	(2) Pružalac vodne usluge dužan je da Agenciji stavi na raspolaganje sve podatke i informacije koje su potrebne za utvrđivanje regulatorne cijene. 
	(3) Ako pružalac vodne usluge ne dostavi podatke iz stava 2 ovog člana, Agencija utvrđuje regulatornu cijenu na osnovu raspoloživih podataka i informacija.  

	(4) Odluka kojom se utvrđuje regulatorna cijena naročito sadrži:
1) visinu regulatorne cijene vodnih usluga;
2) datum početka primjene regulatornih cijena vodnih usluga; i
3) rok važenja regulatornih cijena vodnih usluga.

	(5) U slučaju iz stava 1 ovog člana, regulatorno dozvoljeni prihod se određuje uzimajući u obzir minimalnu dobit iz člana 61 stav 8 ovog zakona. 

	(6) Odluka iz stava 4 ovog člana, objavljuje se u „Službenom listu Crne Gore“ i na internet stranici Agencije.  

Korekcije tokom regulatornog perioda
Član 67

	(1) Ako je u toku regulatornog perioda dužeg od godinu dana, utvrđeno odstupanje ukupnih godišnjih opravdanih troškova poslovanja veće od 10% u odnosu na ostvarene, Agencija na zahtjev pružaoca vodnih usluga ili po službenoj dužnosti utvrđuje odgovarajuće korekcije.

	(2) Način utvrđivanja korekcija iz stava 1 ovog člana, odnosno korekcija iz člana 61 stav 4 ovog zakona, utvrđuje se metodologijom iz člana 59 stav 1 ovog zakona. 
[bookmark: SADRZAJ_811][bookmark: SADRZAJ_821][bookmark: SADRZAJ_896][bookmark: SADRZAJ_897][bookmark: SADRZAJ_947][bookmark: SADRZAJ_952][bookmark: clan_54][bookmark: str_59][bookmark: clan_55]
[bookmark: str_60][bookmark: clan_56]Priuštivost cijena
Član 68

	(1) Priuštivost cijena vodnih usluga (affordability), u smislu ovog zakona, je maksimalni iznos prosječnog mjesečnog računa za domaćinstva. 

	(2) Priuštivost iz stava 1 ovog člana, dobija se na način da se stopa priuštivosti pomnoži sa prosječnim neto dohotkom domaćinstva na uslužnom području. 

	(3) Stopu priuštivosti, iz stava 2 ovog člana, određuje Vlada na nivou Crne Gore, na osnovu međunarodnih standarda. 

	(4) Prosječni neto dohodak domaćinstva na uslužnom području u smislu stava 2 ovog člana čini prosjek neto dohotka domaćinstava u jedinicama lokalne samouprave koja pripadaju uslužnom području.

	(5) Podatke o prosječnom neto dohotku domaćinstva u jedinicama lokalne samouprave obezbjeđuje organ uprave nadležan za poslove statistike. 

	(6) Podatke o prosječnom mjesečnom iznosu računa utvrđuje Agencija u postupku utvrđivanja cijena vodnih usluga, na osnovu podataka dostavljenih od pružaoca vodnih usluga (podaci o ukupnoj količini fakturisane vode i otpadne vode za domaćinstva i broju domaćinstava). 

Subvencionisanje određenih kategorija korisnika vodnih usluga
[bookmark: SADRZAJ_305]Član 69

[bookmark: SADRZAJ_308]	(1) Jedinica lokalne samouprave, odnosno Vlada može da utvrdi kategorije korisnika vodne usluge koji plaćaju subvencionisanu cijenu vodne usluge, kao i iznos subvencija za svaku kategoriju tih korisnika.

[bookmark: SADRZAJ_309]	(2) Jedinica lokalne samouprave, odnosno Vlada dužna je da pružaocu vodnih usluga dostavi spisak i podatke korisnika vodnih usluga iz stava 1 ovog člana (ime i prezime, JMB, adresu prebivališta), sa ukupno iskazanim iznosom subvencija, najkasnije do kraja tekuće za narednu godinu.

(3) Jedinica lokalne samouprave, odnosno Vlada dužna je da nadoknadi subvencionisani dio cijene pružaocu vodnih usluga, u roku od 30 dana, od dana podnošenja zahtjeva pružaoca vodnih usluga za nadoknadu tog dijela cijene.

 Račun
Član 70

	(1) Pružalac vodnih usluga dužan je da na računu za izvršenu vodnu uslugu iskaže elemente cijene vodne usluge.

	(2) Na računu iz stava 1 ovog člana, ističe se broj i datum odluke Agencije o utvrđivanju regulatorno dozvoljenog prihoda, odnosno cijene vodne usluge. 

(3) Pružalac vodnih usluga ne smije da naplaćuje cijene vodnih usluga koje nijesu utvrđene u skladu sa ovim zakonom. 

Zaštita prava korisnika 
Član 71 

	(1) Pružalac vodnih usluga u postupku odlučivanja po službenoj dužnosti ili po zahtjevu za pružanje, odnosno za prestanak pružanja vodne usluge, primjenjuje zakon kojim se uređuje upravni postupak.

	(2) Protiv rješenja donijetog po zahtjevu iz stava 1 ovog člana može se izjaviti žalba organu nadležnom za vršenje upravnog nadzora nad radom pružaoca vodnih usluga u roku od 15 dana od dana dostavljanja rješenja.

	(3) Zaštita korisnika obezbjeđuje se i u skladu sa zakonom kojim se uređuje zaštita potrošača.
	(4) U slučaju kada korisnik nije zadovoljan ishodom po prigovoru koji je podnio pružaocu vodnih usluga u skladu sa zakonom kojim se uređuje zaštita prava potrošača, odnosno u slučaju kada pružalac vodnih usluga ne postupi po prigovoru u roku od osam dana od dana podnošenja prigovora, korisnik može organu nadležnom za vršenje nadzora nad radom pružaoca vodnih usluga podnijeti prigovor u skladu sa zakonom kojim se uređuje upravni postupak, u roku od 15 dana.
	(5) Protiv rješenja organa iz stava 2 ovog člana može se pokrenuti upravni spor.


XII. ODVOJENO VOĐENJE KNJIGOVODSTVA I REVIZIJA

Posebno knjigovodstvo i regulatorni kontni plan
Član 72

	(1) Pružalac vodnih usluga dužan je da vodi posebno knjigovodstvo za:
1) javno vodosnabdijevanje;
2) prikupljanje i odvođenje komunalnih otpadnih voda;
3) prečišćavanje i ispuštanje komunalnih otpadnih voda u recipijent. 

	(2) Izuzetno od stava 1 ovog člana, pružalac vodne usluge koji isporučuje vodu drugom pružaocu vodnih usluga dužan je da vodi posebno knjigovodstvo i za tu uslugu. 

	(3) Ako pružalac vodnih usluga pored djelatnosti pružanja vodnih usluga, obavlja i druge djelatnosti, dužan je da i za te djelatnosti vodi posebno knjigovodstvo. 

	(4) Pružalac vodnih usluga dužan je da za potrebe utvrđivanja regulatorno dozvoljenog prihoda, odnosno cijena usluga vodi poslovne knjige po regulatornom kontnom planu koji propisuje Agencija. 


Obaveza revizije
Član 73

	Pružalac vodnih usluga, osim pružalac mobilne isporuke vode i mobilnog odvođenja otpadnih voda, dužan je da putem ovlašćenog revizora, obezbijedi reviziju svojih finansijskih izvještaja, bez obzira da li je ta obaveza utvrđena posebnim zakonom kojim se uređuje revizija finansijskih izvještaja. 



XIII.  ZABRANE
Zabrane
Član 74

	Zabranjeno je:

1) koristiti vodovodnu i kanalizacionu infrastrukturu, suprotno njenoj namjeni;
2) uništavati i oštećivati i neovlašćeno koristiti vodovodnu i kanalizacionu infrastrukturu, opremu i sredstva;
3) neovlašćenim licima da vrše otvaranje i zatvaranje armatura, instalacija, hidranata i ostalih uređaja na vodovodnoj i kanalizacionoj infrastrukturi, osim u slučajevima kada je to neophodno u cilju sprječavanja štete većih razmjera (pucanje cijevi, požar i sl.);
4) vodu koristiti nenamjenski;
5) preduzimanje radova ili aktivnosti u blizini vodovodne i kanalizacione infrastrukture, kojima se onemogućava korišćenje i oštećuje taj sistem;
6) u zonama sanitarne zaštite vodoizvorišta: pranje rublja, kupanje, pojenje stoke, pranje vozila i obavljanje drugih aktivnosti, koje mogu uticati na oštećenje instalacija i uređaja i ispravnost vode za piće;
7) oštećivanje i skidanje mjernih uređaja za utrošak vode i plombe na njemu;
8) otvaranje ventila na priključku ili ispred mjernog uređaja za utrošak vode zatvorenog od strane pružaoca vodnih usluga;
9) neovlašćeno uzimanje vode iz uličnih protivpožarnih hidranata;
10) uzimanje vode sa javnih česmi u druge svrhe, izuzev za piće;
11) podizanje i uklanjanje poklopaca sa šahtova  vodovodne i kanalizacione infrastrukture;
12) odlaganje otpada preko šahtova vodovodne i kanalizacione e infrastrukture.


XIV. NADZOR

[bookmark: SADRZAJ_056]Nadzor nad radom pružaoca vodnih usluga
[bookmark: SADRZAJ_057]Član 75

[bookmark: SADRZAJ_058]	(1) Nadzor nad radom pružaoca vodnih usluga čiji je osnivač Vlada vrši Ministarstvo, ako ovim zakonom nije drukčije određeno. 

	(2) Nadležni organ lokalne uprave vrši nadzor nad radom pružaoca vodnih usluga čiji je osnivač jedinica lokalne samouprave, ako ovim zakonom nije drukčije određeno. 

Nadzor nad sprovođenjem ovog zakona
Član 76

	(1) Nadzor nad sprovođenjem ovog zakona vrši Ministarstvo.

	(2) Poslove inspekcijskog nadzora za uslužno područje koje obuhvata teritoriju dvije ili više jedinica lokalne samouprave vrši nadležni organ uprave preko inspektora za vode.

(3) Poslove inspekcijskog nadzora za uslužno područje koje obuhvata teritoriju jedne jedinice lokalne samouprave vrši nadležni inspektor lokalne uprave.

	(4) Inspektori iz st. 2 i 3 ovog člana u vršenju poslova inspekcijskog nadzora sarađuju sa Agencijom.

	(5) Zapisnik o inspekcijskoj kontroli poslova koje reguliše Agencija dostavlja se Agenciji na zahtjev.

	(6) Poslove komunalnog nadzora i obezbjeđenja komunalnog reda na teritoriji svoje jedinice lokalne samouprave vrše komunalni policajci.

Prava i dužnosti inspektora
Član 77

	(1) Inspektor za vode, odnosno nadležni inspektor lokalne uprave ima prava i dužnosti da u vršenju inspekcijskog nadzora da:
1) kontroliše da li se vodna usluga pruža na način utvrđen ovim zakonom i propisima donijetim na osnovu ovog  zakona;
2) pregleda infrastrukturu, opremu i sredstva, kao i poslovne prostorije koje služe za obavljanje djelatnosti pružanja vodnih usluga;
3) vrši uvid u opšte i pojedinačne akte, evidenciju i drugu dokumentaciju pružaoca vodnih usluga;
4) kontroliše evidenciju o cijenama vodnih usluga;
5) naredi da se izvrše određene obaveze i preduzmu mjere za otklanjanje nedostataka i utvrđenih nepravilnosti u obavljanju djelatnosti pružavanja vodnih usluga;
6) kontroliše da li se vodne djelatnosti pružaju u skladu sa načelima obavljanja tih djelatnosti;
7) kontroliše da li pružalac vodne usluge vodi evidenciju o položaju i izvedenom stanju vodne infarastrukture u skladu sa propisima o državnoj imovini i dostalja je osnivaču;
8) kontroliše da li je pružalac vodnih usluga donio opšte uslove pružanja vodnih usluga;
9) kontroliše da li pružalac vodnih usluga obavlja samo djelatnosti utvrđene članom 30 ovog zakona;
10) kontroliše da li je vlasnik građevinskog objekta priključio svoj objekat na vodovodnu odnosno kanalizacionu infrastrukturu;
11) kontroliše da li je pružalac vodnih usluga u slučaju neplaniranih prekida u pružanju vodne usluge preduzeo propisane mjere;
12) kontorliše da li je pružalac vodnih usluga donio poslovni plan za period od tri godine i godišnji plan investicija;
13) preduzima druge mjere i postupa u skladu sa zakonom kojim se uređuju pitanja inspekcijskog nadzora.

	(2) U vršenju inspekcijskog nadzora inspektor za vode, odnosno nadležni inspektor lokalne uprave donosi rješenje o mjerama, radnjama i rokovima za otklanjanje nepravilnosti.

	(3) Inspektor za vode, odnosno komunalni nadležni inspektor lokalne uprave dužan je da uzme u postupak prijave fizičkih lica, preduzetnika, privrednih društava i drugih pravnih lica u vezi sa poslovima iz svoje nadležnosti i da obavijesti podnosioca prijave na načini u roku koji je utvrđen zakonom.

Prava i dužnosti komunalnog policajca
Član 78

	(1) U vršenju komunalnog nadzora komunalni policajac:
1) kontroliše sprovođenje zabrana iz 74 ovog zakona;
2) može da naredi uklanjanje otpada građanima sa šahtova vodne infrastrukture;
3) kontroliše da li se vodna usluga koristi na način propisan ovim zakonom;
4) kontroliše da li je vlasnik objekta priključio svoj objekat na vodovodnu i kanalizacionu infrastrukturu;
5) preduzima druge mjere i postupa na način utvrđen zakonom.

	(2) Kada komunalni policajac dobije prijavu fizičkog lica, preduzetnika, privrednog društva ili drugog pravnog lica iz nadležnosti inspektora za vode, odnosno komunalnog inspektora, dužan je da istu proslijedi nadležnom organu i o tome obavijesti podnosioca prijave.

	(3) Kada komunalni policajac u vršenju komunalnog nadzora uoči činjenice, okolnosti i nedostatke iz nadležnosti ekološkog, odnosno komunalnog inspektora, dužan je da sačini službenu zabilješku i istu dostavi ekološkom, odnosno komunalnom inspektoru na dalje postupanje.

	(4) Kada komunalni polocajac u vršenju komunalnog nadzora izda prekršajni nalog, dužan je da bez odlaganja o tome obavijesti ekološkog, odnosno komunalnog inspektora, radi daljeg postupanja.


XV. KAZNENE ODREDBE

Član 79

	(1) Novčanom kaznom od 1.500 eura do 2.000 eura kazniće se za prekršaj odgovorno lice u osnivaču pružaoca vodnih usluga, ako:
1) optereti založnim pravom, ili dozvoli da bude predmet izvršenja ili predmet stečajne mase u stečajnom postupku vodovodnu i kanlaizacionu infrastrukturu (član 16 stav 4);
2) ne vodi evidenciju o položaju i izvedenom stanju vodovodne i kanalizacione infrastrukture u skladu sa propisima o državnoj imovini (član 17 stav 5);
3) ne odredi drugog pružaoca usluga koji ima licencu za obavljanje iste djelatnosti pružanja vodnih usluga, da obavlja djelatnost pružanja vodnih usluga na uslužnom području na kojem je tu djelatnost obavljao pružalac usluga kojem je licenca oduzeta (član 35 stav 4);

	(2) Novčanom kaznom od 1.000 eura do 1.500 eura kazniće se za prekršaj odgovorno lice u osnivaču pružaoca vodnih usluga, ako:
1) pružaocu vodnih usluga ne dostavi spisak i podatke korisnika vodnih usluga koji plaćaju subvencionisanu cijenu vodne usluge sa ukupno iskazanim iznosom subvencije (član 69 stav 2);
2) ne nadoknadi subvencionisani dio cijene vodnih usluga u roku od 30 dana od dana podnošenja zahtjeva pružaoca vodnihi usluga za nadoknadu tog dijela cijene (član 69 alineja 3).

Član 80

	Novčanom kaznom od 1.500 eura do 2.000 eura kazniće se za prekršaj: 
1) odgovorno lice u organu uprave nadležnom za upis prava u katastar nepokretnosti, ako pružaocu vodne usluge ne dostavi podatke koji se odnose na promjenu vlasništva nepokretnosti koja se nalazi na teritoriji jedinice lokalne samouprave u okviru uslužnog područja (član 50 stav 4);
2) odgovorno lice u organu lokalne uprave ako na zahtjev pružaoca usluge ne dostavi podatke iz svoje nadležnosti koji su od značaja za vođenje evidencije korisnika usluga (član 50 stav 5). 

Član 81

	(1) Novčanom kaznom od 1.000 eura do 1.500 eura kazniće se za prekršaj odgovorno lice u Agenciji, ako:
1) ne čuva povjerljivost podataka do kojih dođe obavljanjem djelatnosti, odnosno poslove u skladu sa zakonom (član 44 stav 2).


Član 82 

	(1) Novčanom kaznom od 15.000 eura do 20.000 eura kazniće se za prekršaj pružalac vodne usluge, ako:
1) ne vodi evidenciju o položaju i izvedenom stanju vodovodne i kanalizacione infrastrukture u skladu sa zakonom i podatke iz evidencije ne dostavlja osnivaču (član  17 stav 4);
2) obavlja djelatnost bez licence (član 31 stav 1 tačka 3):
3) ne uskladi program smanjenja neprihodovane vode sa Nacionalnom strategijom razvoja vodnih usluga (član 43 stav 3);
4) ne obezbijedi korisnicima minimum kvaliteta pružanja vodnih usluga, kao i pristup vodnim uslugama u skladu sa zakonom (član 45 stav 1);
5) ne omogući Agenciji sprovođenje monitoringa, uvid u isprave i baze podataka, kao i uviđaj na licu mjesta (član 45 stav 5);
6) ne donese opšte uslove pružanja vodnih usluga (član 46 stav 1);
7) za vrijeme ograničenja pružanja vodne usluge ne pruža korisniku vodnu uslugu u visini jedne desetine utvrđene propisom Agencije (član 53 stav 4);
8) vodu za ljudsku upotrebu koju pruža mobilnom isporukom ne preuzima isključivo iz sistema javnog vodosnabdijevanja na uslužnom području i ne obezbijedi zdravstvenu ispravnost te vode do isporuke korisniku (član 57 stav 2);
9) prilikom mobilnog odvođenja komunalnih otpadnih voda, komunalnu otpadnu vodu ne ispušta u sistem javnog odvođenja komunalnih otpadnih voda ili sistem za tretman komunalnih otpadnih voda na lokaciji koju odrede pružaoci tih usluga (član 58 stav 4);
10) ne stavi na raspolaganje Agenciji sve podatke i informacije koje su potrebne za utvrđivanje regulatornih cijena vodnih usluga (član 66 stav 2);
11) na računu za izvršenu uslugu ne prikaže elemente cijene vodne usluge (član 70 stav 1)
12) naplaćuje cijene vodnih usluga koje nijesu utvrđene u skladu sa ovim zakonom (član 70 stav 3);
13) ne vodi posebno knjigovodstvo za: javno vodosnabdijevanje, prikupljanje i odvođenje komunalne otpadne vode i prečišćavanje i ispuštanje komunalnih otpadnih voda u recipijent (član 72 stav 1);
14) ne vodi posebno knjigovodstvo kada isporučuje vodu drugom pružaocu usluge, za tu uslugu (član 72 stav 2);
15) ne vodi posebno knjigovodstvo ako pored pružanja vodnih usluga obavlja i druge djelatnosti, za te djelatnosti (član 72 stav 3);
16) ne vodi poslovne knjige po regulatornom kontnom planu koji propisuje Agencija (član 72 stav 4);
17) ne obezbijedi reviziju svojih finansijskih izvještaja od strane ovlašćenog revizora (član 73).

	(2) Za prekršaj iz stava 1 ovog člana kazniće se i odgovorno lice u pružaocu vodnih usluga novčanom kaznom od 1.500 do 2.000 eura.

	(3) Za prekršaj iz stava 1 tač. 7, 8, 9 i 10 ovog člana kazniće se preduzetnik pružalac vodnih usluga novčanom kaznom od 4.500 eura do 6.000 eura.

Član 83

	(1) Novčanom kaznom od 7.500 eura do 15.000 eura kazniće se za prekršaj pružalac vodne usluge, ako:
1) nakon završetka radova na održavanju vodovodne i kanalizacione infrastruktre koji se izvode na nepokretnosti korisnika, tu nepokretnost ne vrati u prvobitno stanje, najkasnije u roku od osam dana od dana završetka radova na zemljanoj površini, odnosno 30 dana, ako se radovi izvode na asfaltnoj ili betonskoj površini i da nadoknadi eventualnu štetu nastalu usljed izvođenja radova (član 18 stav 5);
2) ne dostavi podatke i informacije o svom poslovanju Agenciji radi poređenja poslovanja i pokazatelja  na bazi propisanih indikatora (benčmarking) (član 40 stav 2);
3) ne dostavi podatke, informacije i dokumentaciju u roku koji odredi Agencija, odnosno ne obezbijedi Agenciji prisup poslovnoj dokumentaciji potrebnoj za kontrolu njihovog rada i poslovanja (član 44 stav 1);
4) ne čuva povjerljivost podataka do kojih dođe obavljanjem djelatnosti, odnosno poslova u skladu sa ovim zakonom (član 44 stav 2);
5)  ne vodi evidenciju korisnika svojih usluga (član  50 stav 1);
6) najmanje u jednom elektronskom mediju koji je dostupan korisnicima na uslužnom području ne obavijesti korisnike o planiranim ili očekiovanim prekidima ili poremećajima u pružanju vodne usluge (član 51 stav 1);
7) u slučaju neplaniranih ili neočekivanih prekida ili poremećaja u pružanju vodne usluge ne obavijesti bez odlaganja korisnike i ne preduzme mjere za otkladnjanje uzroka prekida odnosno poremećaja (član 51 stav 2);
8) u slučaju prekida pružanja vodne usluge korisnicima kojima je prekinuto vodosnabdijevanje u trajanju dužem od 24 sata ne obezbijedi, bez naknade, mobilnu isporuku vode u prpisanim količinama (član 51 stav 4);
9) ne vodi evidenciju evidenciju o prekidima i poremećajima u pružanju vodnih usluga i ne čuva dokumentaciju o tome najmanje pet godina (član 51 stav 5);
10) ne vodi evidenciju mobilnog odvođenja komunalnih otpadnih voda i vlasnika i korisnika septičkih jama i posebnih uređaja za tretman otpadnih voda (član 58 stav 5).

	(2) Za prekršaj iz stava 1 ovog člana kazniće se i odgovorno lice u pružaocu vodnih usluga novčanom kaznom od 1.000 do 1.500 eura.

	(3) Za prekršaj iz stava 1 tačka 10 ovog člana kazniće se preduzetnik novčanom kaznom od 1.500 eura do 4.500 eura.

Član 84

	 (1) Novčanom kaznom od 7.500 eura do 15.000 eura kazniće se za prekršaj imalac licence, ako:
1) ne obavijesti Agenciju o promjeni uslova na osnovu kojih je licence izdata (član 32 stav 4);

	(2) Za prekršaj iz stava 1 ovog člana kazniće se i odgovorno lice u imaocu licence novčanom kaznom od 1.000 do 1.500 eura.


Član 85

	(1) Novčanom kaznom od 1.500 eura do 7.500 eura kazniće se za prekršaj korisnik privredno društvo i drugo pravno lice ako:
1) ne omogući pružaocu vodnih usluga pristup vodovodnoj i  kanalizacionoj infrastrukturi koja se nalazi na njegovoj nepokretnosti ili nepokretnosti koju koristi, radi izvođenja radova na održavanju te vodovodne i kanalizacione infrastrukture (član 18 stav 4);
2) ne obavijesti pružaoca vodnih usluga o promjeni vlasništva, kao i drugim promjenama u korišćenju nepokretnosti koje mogu biti od uticaja na pružanje odnosno korišćenje vodnih usluga, odnosno na ugovorni odnos, u roku od 15 dana od dana nastanka promjene (član 47 stav 3);
3) ne obezbijedi pružaocu vodnih usluga pristup vodovodnoj i kanalizacionoj infrastrukturi, odnosno mjernom uređaju radi očitavanja stanja mjernog uređaja, kao i za potrebe održavanja vodovodne i kanalizacione infrastrukture (član 52 stav 1 tačka 3);
4) dozvoli priključenje drugih objekata sa sopstvenih instalacija (član 52 stav 1 tačka 4);
5) vodnu uslugu koristi na način da ometa druge korisnike, ugrožava životnu sredinu, objekte, opremu i uređaje koji su u funkciji obavljanja djelatnosti pružanja vodne usluge (član 52 stav 1 tačka 5);
6) obavlja radove na nepokretnosti čiji je korisnik na kojoj se nalazi vodovodna i kanalizaciona infrastruktura koji mogu da ugroze funkcionalnu ispravnost vodovodne i kanalizacione infrastrukture ili ometaju pružanje vodne usluge (član 52 stav 2);
7) ne omogući pružaocu vodnih usluga pistup u/na nepokretnost (posjed ili objekat) radi ograničenja pružana vodne usluge (član 53 stav 2);
8) ne plaća vodnu uslugu po cijeni koja je utvrđena u skladu s odredbama ovog zakona (član 60 stav 7). 

	(2) Za prekršaj iz stava 1 ovog člana kazniće se i odgovorno lice u pravnom licu novčanom kaznom od  500 eura do 2.000 eura.

	(3) Za prekršaj iz stava 1 ovog člana kazniće se fizičko lice novčanom kaznom od  500 eura do 2.000 eura.

	(4) Za prekršaj iz stava 1 ovog člana kazniće se preduzetnik novčanom kaznom od  1.000 eura do 5.000 eura.

	(5) Za lakše prekršaje iz stava 1 tač. 1, 3, 5, 6, 7 i 8 izreći će se kazna prekršajnim nalogom:
· pravnom licu od 1.000 eura;
· preduzetniku od 400 eura;
· odgovornom licu u pravnom licu od 100 eura;
· fizičkom licu od 100 eura.

Član 86

	(1) Novčanom kaznom od 1.500 eura do 7.500 eura kazniće se za prekršaj pravno lice, vlasnik građevinskog objekta, odnosno lice koje gradi objekat, ako:
1) ne priključi svoj objekat na vodovodnu i kanalizacionu infrastrukturu (član 48 stav 1);
2) ne pribavi saglasnost pružaoca vodnih usluga da je glavni projekat objekta izrađen u skladu sa tehničkim uslovima izdatim saglasno propisima o planiranju prostora i izgradnji objekata (član 48 stav 4);
3) izvede privremeni i trajni priključak građevinskog objekta za vodosnabdijevanje, kao i trajni priključak za prihvatanje, prečišćavanje i odvođenje komunalnih otpadnih voda, bez odobrenja i bez nadzora pružaoca vodne usluge (član 48 stav 6);
4) ne ukloni privremeni priključak u roku određenom za privremeno priključenje građevinskog objekta (član 48 stav 7);
5) ne ukloni protivpravni priključak na vodovodnu i kanalizacionu infrastrukturu u roku od osam dana od dana utvrđivanja protivravnog priključenja, odnosno od donošenja naloga za uklanjanje tog priključka (član 48 stav 8);
6) obavlja radove na nepokretnosti čiji je vlastnik ili korisnik na kojoj se nalazi vodovodna i kanalizaciona infrastruktura koji mogu da ugroze funkcionalnu ispravnost vodovodne i kanalizacione infrastrukture ili ometaju pružanje vodne usluge (član 52 stav 2);
7) u fazi izgradnje objekta koji se sastoji od više posebnih djelova ne obezbijedi tehničke uslove za ugradnju mjernih uređaja u zajedničkim djelovima objekta, za svaki poseban dio izgrađenog objekta (član 54 stav 2);
8) putem svojih objekata za vodosnabdijevanje ili interniih vodova isporučuju vodu drugim licima (član 56 stav 4).

	(2) Za prekršaj iz stava 1 ovog člana kazniće se i odgovorno lice u pravnom licu novčanom kaznom od  500 eura do 2.000 eura.

	(3) Za prekršaj iz stava 1 ovog člana kazniće se fizičko lice novčanom kaznom od  500 eura do 2.000 eura.

	(4) Za prekršaj iz stava 1 ovog člana kazniće se preduzetnik novčanom kaznom od  1.000 eura do 5.000 eura.

	(5) Za lakše prekršaje iz stava 1 tač. 4 i 6 izreći će se kazna prekršajnim nalogom:
· pravnom licu od 1.000 eura;
· preduzetniku od 400 eura;
· odgovornom licu u pravnom licu od 100 eura;
· fizičkom licu od 100 eura.

Član 87

	(1) Novčanom kaznom od 1.500 eura do 7.500 eura kazniće se za prekršaj pravno lice, ako:
1) koristi vodovodnu i kanalizacionu infrastrukturu, suprotno njenoj namjeni (član 74 tačka 1);
2) uništava i oštećuje i neovlašćeno koristi vodovodnu i kanalizacionu infrastrukturu, opremu i sredstva (član 74 tačka 2);
3) otvara i zatvara armature, instalacije, hidrante i ostale uređaje na vodovodnoj mreži za javno vodosnabdijevanje, rezervoarima i kaptažama, osim u slučajevima kada je to neophodno u cilju sprječavanja štete većih razmjera (pucanje cijevi, požar i sl.) (član 74 tačka 3);
4) vodu koristiti nenamjenski (član 74 tačka 4);
5) preduzima radove ili aktivnosti u blizini sistema za javno vodosnabdijevanje, kojima se onemogućava korišćenje i oštećuje taj sistem (član 74 tačka 5);
6) oštećuje i skida mjerne i uređaje za utrošak vode i plombe na njemu (član 74 tačka 7);
7) otvara ventile na priključku ili ispred mjernog uređaja za utrošak vode zatvorenog od strane pružaoca vodnih usluga (član 74 tačka 8);
8) neovlašćeno uzima vodu iz uličnih protivpožarnih hidranata (član 74 tačka 9).

	(2) Za prekršaj iz stava 1 ovog člana kazniće se i odgovorno lice u pravnom licu novčanom kaznom od  500 eura do 2.000 eura.

	(3) Za prekršaj iz stava 1 ovog člana kazniće se fizičko lice novčanom kaznom od  500 eura do 2.000 eura.

	(4) Za prekršaj iz stava 1 ovog člana kazniće se preduzetnik novčanom kaznom od  1.000 eura do 5.000 eura.

	(5) Za lakše prekršaje iz stava 1 tač. 1 i 8 izreći će se kazna prekršajnim nalogom:
· pravnom licu od 1.000 eura;
· preduzetniku od 400 eura;
· odgovornom licu u pravnom licu od 100 eura;
· fizičkom licu od 100 eura.

Član 88

	(1) Novčanom kaznom od 1.500 eura do 7.500 eura kazniće se za prekršaj fizičko lice, ako:
1) u zonama sanitarne zaštite vodoizvorišta: pere rublje, kupa se, poji stoku, pere vozila i obavlja druge aktivnosti, koje mogu uticati na oštećenje instalacija i uređaja i ispravnost vode za piće (član 74 tačka 6);
2) podiže i uklanja poklopace sa šahtova vodne infrastructure (član 74 tačka 11);
3) odlaže otpad preko šahtova vodne infrastructure (član 74 tačka 12).

	(2) Prekršajnim nalogom od 100 eura izreći će se kazna fizičkom licu ako:
1) vodu koristiti nenamjenski (član 74 tačka 4);
2) uzima vodu sa javnih česmi u druge svrhe, izuzev za piće (član 74 tačka 10).


XVI. PRELAZNE I ZAVRŠNE ODREDBE

Procjena vrijednosti vodovodne i kanalizacione infrastrukture 
Član 89

             Izrada tehno-ekonomske analize iz člana 13 stav 1 ovog zakona, obuhvatiće i izradu procjene vrijednosti vodovodne i kanalizacione infrastrukture kojima raspolažu jedinice lokalne samouprave. 

Rok za utvrđivanje uslužnih područja
Član 90

(1) Tehno-ekonomska analiza iz člana 13 stav 1 ovog zakona, sprovešće se najkasnije u roku od 18 mjeseci od stupanja na snagu ovog ovog zakona. 
(2) Uslužna područja i granice uslužnih područja, u skladu sa članom 13 ovog zakona, Vlada će utvrditi najkasnije u roku od 18 mjeseci od stupanja na snagu ovog zakona.


Rok za donošenje Nacionalne strategije i Plana za uslužno područje
Član 91

	(1) Nacionalnu strategiju iz člana 14 ovog zakona, Vlada će donijeti u roku od tri godine od stupanja na snagu ovog zakona. 

	(2) Osnivač pružaoca vodnih usluga dužan je da Plan za uslužno područje donese u roku od 12  mjeseci od donošenja Nacionalne strategije.


Osnivanje pružaoca vodnih usluga
Član 92

	(1) Privredno društvo iz člana 27 st. 1 i 2 ovog zakona osnovaće se u roku od 12 mjeseci od dana utvrđivanja uslužnih područja shodno članu 13 stav 1 ovog zakona.

	(2) Do dana upisa privrednog društva iz stava 1 ovog člana u Centralni registar privrednih subjekata, pružanje vodnih usluga vrše vršioci regulisanih komunalnih djelatnosti u skladu sa Zakonom o komunalnim djelatnostima („Službeni list CG“, broj 55/16).

	(3) Zaposlene, opremu, sredstva, imovinu i dokumentaciju i prava i obaveze privrednih društava koja su do osnivanja privrednog društva iz stava 1 ovog člana pružala vodne usluge na teritoriji uslužnog područja preuzeće to privredno društvo danom njegovog upisa u Centralni registar privrednih subjekata.

[bookmark: _GoBack](4) Preostali dugovi jedinica lokalne samouprave po osnovu kredita uzetih za izgranju vodovodne i kanalizacione infrastrukture u okviru uslužnog područja, otplaćivaće se iz fonda iz člana 19 stav 3 ovog zakona.


Donošenje propisa Agencije
Član 93

	(1) Propise na osnovu ovlašćenja iz ovog zakona Agencija će donijeti u roku od 18 mjeseci, od dana stupanja na snagu ovog zakona.

	(2) Do donošenja propisa iz stava 1 ovog člana primjenjivaće se propisi koji su važili do stupanja na snagu ovog zakona.

Započeti postupci
Član 94

	(1) Postupci započeti prije stupanja na snagu ovog zakona, okončaće se prema propisima koji su važili do dana stupanja na snagu ovog zakona, ako ovim zakonom nije drukčije utvrđeno.

	(2) Izuzetno od stava 1 ovog člana, postupci po prigovorima iz člana 71 stav 4 započeti prije stupanja na snagu ovog zakona, okončaće se po odredbama ovog zakona.

Primjena
Član 95

Odredba člana 55 ovog zakona primjenjivaće se na objekte izgrađene prije stupanja na snagu Zakona o komunalnim djelatnostima („Službeni list CG“, broj 55/16),  koji nijesu imali ugrađen poseban mjerni uređaj.

Usklađivanje statuta
Član 96

Agencija će odredbe Statuta uskladiti sa odredbama ovog zakona u roku od 60 dana od dana stupanja na snagu ovog zakona. 

Privremeno finansiranje Agencije
Član 97

[bookmark: SADRZAJ_480]Do početka ostvarivanja prihoda Agencije u skladu sa članom 23 stav 1 ovog zakona, sredstva za rad Agencije obezbjeđuju se iz Budžeta Crne Gore preko Ministarstva kao potrošačke jedinice.

Postojeći koncesioni ugovori
Član 98

Ugovori o koncesiji i ugovori o povjeravanju obavljanja komunalnih djelatnosti koji su zaključeni do stupanja na snagu ovog zakona primjenjuju se do isteka roka na koji su zaključeni.

Rok za donošenje programa smanjenja neprihodovane vode 
Član 99

	Pružalac vodnih usluga dužan je da program smanjenja neprihodovane vode donese u roku od devet mjeseci od dana donošenja Nacionalne strategije.

Postepeno izjednačavanje cijene vodne usluge
Član 100

	Cijena vodne usluge po jedinici mjere postepeno će se izjednačiti za pojedine korisnike, u skladu sa metodologijom za utvrđivanje cijene vodne usluge iz člana 59 ovog zakona, u periodu od pet godina od dana stupanja na snagu ovog zakona.

Odložena primjena
Član 101

	Odredba člana 62 ovog zakona, primjenjivaće se nakon isteka roka od tri godine od dana početka primjene ovog zakona.


Prestanak važenja propisa 
Član 102

	Danom početka primjene ovog zakona prestaju da važe odredbe Zakona o komunalnim djelatnostima („Službeni list CG“, br. 55/16, 74/16 i 2/18) koje se odnose na regulisane komunalne djelatnosti.

Stupanje na snagu
Član 103

	Ovaj zakon stupa na snagu osmog dana od dana objavljivanja u “Službenom listu Crne Gore”.

O B R A Z L O Ž E NJ E


I.	USTAVNI OSNOV ZA DONOŠENJE ZAKONA 

Ustavni osnov za donošenje Zakona vodnim uslugama sadržan je u članu 16 tačka 5 Ustava Crne Gore, kojim je propisano da se zakonom u skladu sa Ustavom uređuju pitanja od interesa za Crnu Goru.

II.	RAZLOZI ZA DONOŠENJE ZAKONA

Važeći Zakon o komunalnim djelatnostima (“Službeni list CG”, br. 55/16, 74/16 i 2/18) dostavljen je Skupštini Crne Gore na donošenje u oktobru 2011. godine, a donesen je, nakon blizu pet godina, 30. jula 2016. godine. Zakon je stupio na snagu 25. avgusta 2016. godine,  a počeo je da se primjenjuje krajem februara 2018. godine. 
Početak primjene važećeg Zakona o komunalnim djelatnostima ukazao je na postojanje određenih manjkavosti, rizika i ograničavajućih faktora u obavljanju ove specifične i osjetljive privredne djelatnosti, bez obzira na novine koje je uveo, a koje su trebale da doprinesu uspostavljanju boljeg zakonskog okvira za organizovanje i obavljanje komunalnih djelatnosti, odnosno višem nivou komunalnih usluga. Pored uočenih nedostataka pojedinih zakonskih rješenja, glavni problem u primjeni zakona predstavljala je nepripremljenost pojedinih subjekata, odnosno negativnog odnosa pojedinih subjekata da isti sprovode, iako je primjena zakona odložena za 18 mjeseci, odnosno do 25. februara 2018. godine (s izuzetkom pojedinih njegovih odredbi za koje je propisano da se primjenjuju od dana stupanja Zakona na snagu). Odloženi rok primjene Zakona trebao je da omogući svim subjektima na koje se Zakon odnosi, prije svega jedinicama lokalne samouprave, da se pripreme za punu njegovu implementaciju. Prije svega, trebalo je izvršiti uknjižbu komunalne infrastrukture, završiti reorganizaciju vodovodnih preduzeća, zaključiti ugovore o povjeravanju obavljanja komunalne djelatnosti i korišćenju komunalne infrastrukture, zaključiti ugovore između vršilaca i korisnika i izjednačiti cijene usluga za fizička i pravna lica.

Imajući u vidu da je od vremena izrade teksta Zakona do početka njegove primjene proteklo oko devet godina i da su se u međuvremenu izmijenile neke okolnosti koje direktno ili indirektno utiču na obavljanje komunalnih djelatnosti (poslovni ambijent, zakonski okvir u dodirnim oblastima, transformacija javnih preduzeća u privredna društva, ...), pojedina zakonska rješenja dodatno nailaze na poteškoće u primjeni i potrebno ih je mijenjati. 

S druge strane, sprovođenje Zakona otežano je i zbog neusaglašenosti pojedinih rokova uzrokovanih amandmanskim djelovanjem na Predlog zakona. Neposredno prije donošenja Zakona podneseno je 62 amandmana na tekst Predloga zakona od 76 članova pa su prelazne i završne odredbe (posebno čl. 80, 82 i 83) od strane pojedinih subjekata smatrane nejasnim, nepreciznim i nerazumljivim, međusobno nepovezanim i neusklađenim, čime je stvorena određena pravna nesigurnost.

Najveći dio amandmana odnosio se na uvođenje regulatorne funkcije za djelatnosti vodosnabdijevanja i upravljanja otpadnim vodama, čime su ove djelatnosti postale regulisane komunalne djelatnosti. Međutim, Zakonom nije razrađen adekvatan regulatorni okvir za sprovođenje efektivne regulatorne funkcije Agencije.

Drugačiji status regulisanih komunalnih djelatnosti, zahtijevao je da se odredbe koje se odnose na vodosnabdijevanje i upravljanje otpadnim vodama posebno normiraju, uglavnom kao izuzeci, zbog čega se stiče utisak kao da se radi o dva zakona u jednom tekstu, pa je isti postao teže „čitljiv“.

Pored toga, amandmanima se nije moglo urediti sve što potrebno da bi se u potpunosti odredila uloga regulatora. Tako Zakon nije jasno odredio pravni osnov za licenciranje vršilaca regulisanih komunalnih djelatnosti. Obaveza posjedovanja licence za vršioca regulisanih komunalnih djelatnosti je posredna i proizilazi iz ovlašćenja Agencije da izdaje, mijenja i oduzima licence za obavljanje regulisanih komunalnih djelatnosti. Zakon treba da definiše pod kojim uslovima i na koji način se izdaje, mijenja i oduzima licenca i pravne posljedice oduzimanja i ukidanja licence. Zakon nije predvidio ko će i na koji način obavljati komunalnu djelatnost u slučaju raskida ugovora prije isteka roka na koji je ugovor zaključen, a koji prema zakonskom rješenju iznosi tri do deset godina. Nije u dovoljnoj mjeri razrađen adekvatan regulatorni okvir za utvrđivanje cijena komunalnih usluga (posebno u odnosu na troškove investicionog održavanja i troškove otplate kredita za izgradnju komunalne infrastrukture i nabavku pripadajuće opreme, za koje je zadužena jedinica lokalne samouprave) i davanje saglasnosti na cijenu usluge (postojanje dvostruke saglasnosti i to od strane regulatora i jedinice lokalne samouprave). Dalje, usaglašenost sa Zakonom o zaštiti potrošača kada je u pitanju uključivanje troškova investicionog održavanja i izgradnje komunalne infrastrukture u cijenu usluge, budući da trenutna rješenja ovog zakona zabranjuju da se u  cijenu usluge od javnog interesa uključuju troškovi izgradnje, rekonstrukcije i modernizacije mreže. Nije predviđeno rješenje u slučaju kada skupština jedinice lokalne samouprave, u vršenju nadležnosti u skladu sa ustavnim uređenjem, odbije da izda saglasnost na cijenu usluga odobrene od strane Agencije. Nijesu na adekvatan način uređena pitanja rokova za davanje saglasnosti na cijene u kojima bi Agencija realno mogla da razmotri zahtjev za davanje saglasnosti i izda saglasnost na cijene usluga, budući da trenutno određeni rok od 15 dana ne daje vremena da se zahtjevi obrade na odgovarajući način. Ne postoje tačne informacije o vrsti, vrijednosti i vlasništvu imovine koju koriste privredna društva koja obavljaju regulisane djelatnosti, kao ni o upisu te imovine u odgovarajuće evidencije u skladu sa zakonom. 
Takođe se pokazalo potrebnim preispitati zakonsko rješenje u pogledu rokova za izjednačavanje cijena komunalnih usluga za pravna i fizička lica. Naime, članom 54 stav 4 Zakona propisano je da cijene komunalnih usluga po jedinici mjere ne smiju biti različite za pojedine korisnike, odnosno pravna i fizička lica, a članom 80 stav 2 da primjena te odredbe počinje 18 mjeseci od dana stupanja na snagu Zakona (odnosno od 25. februara 2018. godine). Za opštine i njihova komunalna privredna društva poseban problem predstavlja upravo ova odredba. Rok od 18 mjeseci koji je propisan Zakonom za izjednačavanje cijena komunalnih usluga za pravna i fizička lica pokazao se nedovoljnim i, po njihovom mišljenju, ukoliko bi se primijenila ova odredba, ozbiljno bi se narušio postojeći sistem pružanja komunalnih usluga (posebno u dijelu regulisanih komunalnih djelatnosti), čija je jedna od fundamentalnih postavki obračun različitih cijena usluga za korisnike iz kategorije domaćinstava u odnosu na druge korisnike. Smatrajući da bi primjenom ove odredbe došlo do naglog povećanja cijena usluga za fizička lica, što bi moglo dovesti do nemogućnosti plaćanja i opadanja procenta naplate usluga, posebno kod niže platežnih kategorija građana, ni jedno komunalno društvo do sada nije ispoštovalo ovu odredbu. U upotrebi su cjenovnici doneseni na osnovu ranijeg Zakona o komunalnim djelatnostima, koji je prestao da važi, zbog čega se odluke jedinica lokalne samouprave o davanju saglasnosti na takve cjenovnike odnosno odluke o utvrđivanju tih cijena proglašavaju neustavnim. 

Iako politika istih cijena komunalnih usluga za sve kategorije korisnika treba da bude cilj, teško je sprovodljiva, posebno u kratkom roku, o čemu svjedoči i podatak da su rijetki primjeri, čak i u državama Evropske unije, da cijene komunalnih usluga budu izjednačene. U državama regiona ne postoji primjer istih cijena komunalnih usluga za sve korisnike. Uvijek su one više za pravna lica.

Sljedeće zakonsko rješenje sa kojim se opštine ne slažu, je obaveza javnog oglašavanja za izbor vršioca komunalnih djelatnosti i zaključivanje ugovora o obavljanju komunalnih djelatnosti. Smatraju da takvo zakonsko rješenje predstavlja određeni rizik, ograničavajući faktor ili nesigurnost dosadašnjeg statusa i poslovanja privrednih subjekata koji obavljaju komunalnu djelatnost.

Za opštine, odnosno komunalna privredna društva poseban problem predstavlja i zaključivanje ugovora između vršilaca komunalnih djelatnosti i korisnika usluga, kao i upis komunalne infrastrukture na jedinice lokalne samouprave i vođenje odvojenog knjigovodstva za svaku pojedinačnu djelatnost koju obavlja.

Nepripremljenost za punu implementaciju Zakona pokazala se na svim nivoima, kako zbog samih zakonskih rješenja, tako i zbog nespremnosti, odnosno negativnog odnosa pojedinih subjekata koji treba da primjenjuju Zakon prema novinama koje je uveo, ali i mnogih drugih razloga.

Svi gore navedni razlozi za nesprovođenje Zakona o komunalnim djelanostima, bilo da su opravdani ili neopravdani, a na koje se pozivaju opštine, komunalna privredna društva, Agencija i drugi, ukazuju na potrebu da se preispita postojeće zakonsko rješenje, tim prije što je i obrađivač Zakona uočio pojedine nedostatke istih. 

Zbog obima očekivanih izmjena zakonskih rješenja, ali i zbog potrebe da se odnosi u regulisanim komunalnim djelatnostima urede na drugačiji način u odnosu na ostale komunalne djelatnosti, opredjeljenje je da se za reagulisane komunalne djelatnosti radi poseban zakon - Zakon o vodnim uslugama. 

Pitanja koja se odnose na ostale komunalne djelatnosti, urediće se Zakonom o komunalnim djelatnostima. 

III.	USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA 

Primarni i sekundarni izvori prava Evropske unije ne uređuju uslove i način obavljanja komunalnih djelatnosti.


IV.	OBJAŠNJENJE OSNOVNIH PRAVNIH INSTITUTA

Predlog zakona sadrži 16 poglavlja: (i) Osnovne odredbe; (ii) Uslužno područje, (iii) Razvojni dokumenti vodnih usluga, (iv) Vodovodna i kanalizaciona infrastruktura, (v) Regulacija djelatnosti pružanja vodnih usluga, (vi) Pružanje vodnih usluga, (vii) Planovi i programi pružalaca vodnih usluga, (viii) Minimum kvaliteta, opšti uslovi i ugovor sa korisnikom, (ix) Prekid, obustava i ograničenje pružanja vodnih usluga, (x) Pružanje vodnih usluga drugom pružaocu vodnih usluga i mobilno pružanje vodnih usluga, (xi) Cijene vodnih usluga i način utvrđivanja, (xii) Odvojeno vođenje knjigovodstva i revizija (xiii) Zabrane (xiv) Nadzor, (xv) Kaznene odredbe i (xvi) Prelazne i završne odredbe.

POGLAVLJE I sadrži Osnovne odredbe (čl. 1 - 11). 

Članom 1 definiše se predmet uređivanja zakona. 

[bookmark: SADRZAJ_230]U članu 2 definisano je da su vodne usluge usluge javnog, odnosno regionalnog vodosnabdijevanja i javnog, odnosno regionalnog odveđenja komunalnih otpadnih voda i prečišćavanja tih voda, kao i mobilna isporuka vode i mobilno odvođenje komunalnih otpadnih voda. S obzirom na koncept ovog zakona čija je osnovna postavka ukrupnjavanje (agregacija) usluga vodosnabdijevnaja i upravljaja otpadnim vodama, odnosno pružanje usluga za više jedinica lokalne samouprave od strane jednog pružaoca, a imajući u vidu da je Zakon o vodama definisao da obavljanje djelatnosti javnog vodosnabdijevanja i javne kanalizacije obezbjeđuje i uređuje jedinica lokalne samouprave, u definiciji vodnih usluga, pored termina “javni” korišten je i termin “regionalni” (javno, odnosno regionalno vodosnabdijevanje i javno, odnosno regionalno odvođenje komunalnih otpadnih voda), pri čemu i regionalno vodosnabdijevanje, odnosno odvođenje komunalnih otpadnih voda imaju karakter javnog. Pri tome, posebno su se imala u vidu i dosadašnja zakonska rješenja da se vodosnabdijevanje dvije ili više jedinica lokalnih samouprava može obezbijediti organizovanjem regionalnog vodovoda, te se, s tim u vezi, ovim članom predlaže da se javno vodosnabdijevanje koje se obavlja na uslužnom području koje čini teritorija dvije ili više jedinica lokalne samouprave smatra regionalnim vodosnabdijevanjem, Isto određenje je primijenjeno i za javno odvođenje komunalnih otpadnih voda. 
Takođe, ovim članom jasno je definisan obuhvat svake vodne usluge posebno i to za: javno vodosnabdijevanje, javno odvođenje komunalnih otpadnih voda, prečišćavanje komunalnih otpadnih voda, mobilnu isporuku vode i mobilno odvođenje komunalnih otpadnih voda. 

Članom 3 definiše se djelatnost pružanja vodnih usluga. Ovim članom jasno se pravi razlika između usluge i djelatnosti koja je širi pojam od usluge, jer pored poslova koji se isključivo odnose na pružanje usluge, obuhvata i druge aktivnosti koje su u funkciji pružanja usluge. Za razliku od postojećeg zakonskog rješenja, djelatnošću vodnih usluga su, pored neposrednog pružanja usluga navedenih u prethodnom članu, obuhvaćeni i izgradnja i održavanje vodovodne i kanalizacione infrastrukture, opreme i sredstava neophodnih za pružanje usluga javnog vodosnabdijevanja, javnog odvođenja komunalnih otpadnih voda i prečišćavanja komunalnih otpadnih voda. 
S obzirom da za pojedina pitanja koja se tiču voda postoji nadležnost više resora i da se uređuju kroz propise tih resora, u članu 4 se navodi da se na pitanja od značaja za vodne usluge koja nijesu uređena ovim zakonom, primjenjuju odredbe zakona kojima se uređuju uslovi i način obavljanja vodnih djelatnosti, zakona kojim se uređuju obaveze pružaoca vodnih usluga u pogledu obezbjeđivanja zdravstveno ispravne vode za ljudsku upotrebu, zakona kojim se uređuje upravljanje komunalnim otpadnim vodama i drugi propisi koji se odnose na pružanje vodnih usluga.
Član 5 odnosi se na karakter djelatnosti pružanja vodnih usluga. Djelatnost pružanja vodnih usluga karatkeriše da je to: djelatnost od javnog i od opšteg ekonomskog interesa; regulisana djelatnost; djelatnost kojom se vodna usluga, kao javna usluga, puža pojedinačno korisniku i djelatnost koja se zbog svoje prirode smatra komunalnom djelatnošću, a čije obavljanje na uslužnom području obezbjeđuje Vlada Crne Gore (Vlada), odnosno jedinica lokalne samouprave. 
Članom 6 definiše se ko može obavljati vodne usluge. Jedna od osnovnih postavki ovog zakona je da djelatnost vodnih usluga, osim usluga mobilne isporuke vode i mobilnog odvođenja otpadnih voda, može obavljati samo pružalac kojeg osniva Vlada, odnosno jedinica lokalne samouprave.  Opredjeljenje je da se ovi poslove ne povjeravaju privrednim društvima u privatnoj svojini. Eventualno, poslovi upravljanja (menadžment) pružaocem vodnih usluga mogu se povjeriti privrednom društvu u privatnoj svojini.   
Regulatorni mehanizam za oblast vodnih usluga uveden je Zakonom o komunalnim djelatnostima iz 2016. godine, a za regulatora je određena Regulatorna agencija za energetiku, koja je shodno obavezama proisteklim iz tog zakona formirala posebnu službu za regulisane (komunalne) djelatnosti. Budući da su i ovim zakonom djelatnosti vodnih usluga okarakterisane kao regulisane djelatnosti, članom 7 propisuje se da poslove regulatornog organa za oblast pružanja vodnih usluga obavlja organizacija osnovana u skladu sa zakonom kojim se uređuju energetske djelatnosti, odnosno Agencija, kako je to već i utvrđeno važećim propisima. 

S obizrom da su djelatnosti pružanja vodnih usluga prepoznate kao djelatnosti od javnog interesa, Članom 8 propisuje se na koji način se ostvaruje taj javni interes kod pružalaca vodnih usluga. Kod pružalaca vodnih usluga čiji je osnivač Vlada i/ili jedinica lokalne samouprave, javni interes se obezbjeđuje: davanjem saglasnosti na statut pružaoca vodne usluge; imenovanjem i razrješavanjem organa upravljanja pružaoca vodne usluge u skladu sa vlasničkim udjelom; davanjem saglasnosti na odluku o izboru organa rukovođenja u skladu sa vlasničkim udjelom; davanjem saglasnosti na smanjenje, odnosno uvećanje osnovnog kapitala pružaoca vodne usluge; davanjem licence za obavljanje djelatnosti vodnih usluga; utvrđivanjem regulatorno dozvoljenog prihoda, odnosno cijene usluge; donošenjem oduke ili zaključenjem ugovora o povjeravanju poslova i na drugi način utvrđen zakonom, odnosno propisom donesenim na osnovu zakona. Kod privatnih pružalaca vodnih usluga mobilnog vodosnabdijevanja i/ili mobilnog odvođenja otpadnih voda, javni interes se obezbjeđuje uvrđivanjem cijene usluge od strane Agencije.

Članom 9 utvrđena su načela u pružanju vodnih usluga: trajno, kontinuirano i kvalitetno pružanje vodnih usluga; dostupnost vodnih usluga pod jednakim uslovima; održavanje vodovodne i kanalizacione infrastrukture u funkcionalnom stanju; obavljanje djelatnosti pružavanja vodnih usuga na načelima održivog razvoja; javnost rada pružaoca vodnih usluga; zaštita korisnika vodnih usluga, a članom 10 propisuje se upotreba rodno osjetljivog jezika.

Članom 11 definisano je značenje pojedinih upotrijebljenih izraza. Objašenjen je pojam aglomeracija, kao područje na kojem su stanovništvo i/ili privredne djelatnosti koncentrisane tako da se komunalne otpadne vode mogu prikupljati i odvoditi do uređaja za prečišćavanje komunalnih otpadnih voda ili do recipijenta. Takođe je, između ostalog, pojam korisnika u odnosu važeće zakonsko rješenje šire definisan, jer se pod korisnikom, pored vlasnika nepokretnosti kojem se isporučuje voda ili javnim sistemom javne kanalizacija preuzimaju otpadne vode, smatraju i lica koja koriste nepokretnost, odnosno vodnu uslugu, kada se vlasnik nepokretnosti ne može utvrditi. Definisano je da je korisnik vodne usluge fizičko lice, preduzetnik, privredno društvo i drugo pravno lice, koje koristi vodne usluge. Na ovaj način Zakon prepoznaje i druga lica, a ne samo vlasnika nepokretnosti, za korisnika usluga čime se stvaraju uslovi da se usluga naplati od svih onih koji koriste uslugu, bez obzira da li su vlasnici ili zakupci objekta ili privremeno borave na određenom uslužnom području.

POGLAVLJEM II (čl. 12 i 13) uređuju se pitanja koja se odnose na uslužno područje.

Članom 12 pružanje vodnih usluga se vezuje za uslužno područje koje može obuhvatati teritoriju ili dio teritorija jedne ili više jedinica lokalne samouprave, pri čemu vodne usluge na uslužnom području pruža jedan pružalac vodne usluge, osim kada se radi o uslugama prečišćavanja i mobilnog odvođenja komunalnih otpadnih voda i usluga mobilnog vodosnabdijevanja, kada na jednom uslužnom području usluge može pružati više pružalaca. Stavom 2 ovog člana definisano je da vodovodnu i kanalizacionu infrastrukturu na uslužnom području čine svi sistemi javnog vodosnabdijevanja, javnog odvođenja komunalnih otpadnih voda i prečišćavanja komunalnih otpadnih voda, koji se koriste za obavljanje djelatnosti pružanja vodnih usluga na tom području. 

Uslužna područja i njihove granice se, shodno članu 13, određuju propisom Vlade, na osnovu prethodno urađene tehno - ekonomske analize. Ovaj dokument treba da jasno pokaže opravdanost uspostavljanja uslužnih područja u određenim granicama sa tehničkog i ekonomskog aspekta, a kriterijumi kojima se treba voditi pilikom određivanja uslužnih područja su: obezbjeđivanje uslova za razvoj i održavanje vodovodne i kanalizacione infrastrukture; održivo poslovanje, finansijska stabilnost i efikasnost pružaoca vodnih usluga; dostupnost vodne usluge korisnicima pod jednakim uslovima; odgovarajući kvalitet vodne usluge; položaj, izdašnost, kvalitet vode, isplativost eksploatacije i granice izvorišta koja su namijenjena za regionalno i javno vodosnabdijevanje; opravdanost pružanja više vodnih usluga od strane jednog pružaoca; granice aglomeracija utvrđene propisom kojim se uređuje upravljanje komunalnim otpadnim vodama. Upravo će ovaj dokument, odnosno analiza da pokaže da li će uslužno područje biti na teritoriji jedne ili više jedinica lokalne samouprave, što će odrediti da li će pružanje usluge biti na regionalnom nivou ili ne. 

POGLAVLJEM III (čl. 14 i 15) uređena su pitanja koja se odnose na razvojne dokumente vodnih usluga, a to su Nacionalna strategija razvoja vodnih usluga (Nacionalna strategija) i Plan za uslužno područje.

Članom 14 obuhvaćene su odredbe koje se odnose na Nacionalnu stratetiju: definisano je o kakvom dokumentu se radi, koji je njen okvirni sadržaj, ko je donosi i na koji period. Ovaj dokument koji donosi Vlada za period od sedam godina treba da, na osnovu analize postojećeg stanja, dâ smjernice za razvoj sektora vodnih usluga u Crnoj Gori i izgradnju i investiciono održavanje vodovodne i kanalizacione infrastrkture u srednjoročnom periodu (sedam godina), na osnovu kojih će se raditi planovi za uslužna područja.

Pitanja vezana za plan za uslužno područje uređena su članom 15.  To je plan razvoja vodnih usluga i izgradnje i investicionog održavanja vodovodne i kanalizacione infrastrukture na teritoriji uslužnog područja, koji donosi osnivač pružaoca vodnih usluga (Vlada i/ili jedinica lokalne samouprave), a za njegovu realizaciju je odgovoran pružalac vodnih usluga. Plan se donosi na period od sedam godina i mora biti usaglašen sa Nacionalnom strategijom.

POGLAVLJE IV (čl. 16 - 20) uređuje pitanja koja se odnose na vodovodnu i kanalizacionu infrastrukturu.

Članom 16 vodovodna i kanalizaciona infrastruktura definisana je kao dobro u opštoj upotrebi u državnoj svojini. Ako se vodovodna i kanalizaciona infrastruktura nalazi u okviru uslužnog područja koje obuhvata teritoriju jedne opštine, odnosno ako se radi o infrastrukturi od lokalnog značaja, onda se ista smatra lokalnim dobrom u opštoj upotrebi u državnoj svojini, kojim raspolaže opština. Vodovodna i kanalizaciona infrastruktura koja se koristi za regionalno vodosnabdijevanje, odnosno regionalno odvođenje komunalnih otpadnih voda smatra se objektima od državnog značaja. Kao dobro u opštoj upotrebi u državnoj svojini, vodovodna i kanalizaciona infrastruktura ne smije se opteretiti založnim pravom, ne može biti predmet izvršenja ni predmet stečajne mase u stečajnom postupku.  Ovim članom je definisano da vodovodnom i kanalizacionom infrastrukturom upravlja pružalac vodnih usluga.

Član 17 uređuje odnose koji se tiču izgradnje vodovodne i kanalizacione infrastrukture. Za razliku od prethodnog zakonskog rješenja ovim zakonom propisuje se da pružalac vodnih usluga ili organ uprave nadležan za poslove javnih radova u ime osnivača, obavlja funkciju investitora izgradnje vodovodne i kanalizacione infrastrukture. Izuzetno, investitor sistema za prečišćavanje komunalnih otpadnih voda može biti drugo pravno ili fizičko lice na osnovu ugovora o koncesiji ili drugog ugovora o javno-privatnom partnerstvu. 
Stavom 2 ovog člana definisano je da izgradnja vodovodne i kanalizacione infrastrukture podrazumijeva izgradnju nove vodovodne i kanalizacione infrastrukture u cilju komunalnog opremanja građevinskog zemljišta, u skladu sa propisima kojima se uređuje planiranje prostora i izgradnja objekata. Stavovima 4 i 5 ovog člana propisana je obaveza pružaoca vodnih usluga i njegovog osnivača da vode evidenciju o položaju i izvednom stanju vodovodne i kanalizacione infrastrukture.

Član 18 uređuje pitanja koja se odnose na investicije u vodnu i kanalizacionu infrastruktru i tekuće održavanje iste. Radi preciznijeg, odnosno sveobuhvatnijeg određenja ulaganja u vodnu i kanalizacionu infrastrukturu (izgradnja i investicono održavanje), uveden je pojam investicije u vodnu i kanalizacionu infrastrukturu, kojim je obuhvaćana izgradnja nove i investiciono održavanje postojeće vodovodne i kanalizacione infrastrukture. Stavom 2, odnosno stavom 3, date su definicije, odnosno obuhvat poslova /radova investicionog i tekućeg održavanja vodovodne i kanalizacione infrastrukture.
Stavom 4 utvrđuje se obebeza vlasnika/korisnika nepokretnosti da pružaocu vodnih usluga, odnosno izvođaču radova, omogući pristup vodovodnoj i kanalizacionoj infrastrukturi koja se nalazi na njegovoj nepokretnosti, radi izvođenja radova, a stavom 5 propisuje se obaveza pružaocu usluga da nakon završetka radova nepokretnost vrati u prvobitno stanje i propisanom roku.
S aspekta obezbjeđenja sredstava za investicije u vodnu i kanalizacionu infrastrukturu posebno je značajan član 19, budući da važeći Zakon o komunalnim djelatnostima nije uređivao pitanja koja se odnose na izgradnju iste, već je upućivao na primjenu propisa kojim se uređuje komunalno opremanje građevinskog zemljišta. Ovim zakonom se u ovom članu, stavu 1, definišu izvori finansiranja za investicije u vodovodnu i kanalizacionu infrastrukturu (izgradnja i investiciono održavanje), a to su: (i) naknada za korišćenje voda i naknadu za zaštitu voda od zagađivanja i drugih sredsava koja se obezbjeđuju u skladu sa propisima kojima se uređuje finansiranje upravljanja vodama; (ii) naknade za komunalno opremanje, odnsno uređenje građevinskog zemljišta, u dijelu koji se odnosi na vodovodnu i kanalizacionu infrastrukturu, u skladu sa propisom kojim se uređuje planiranje prostora i izgradnja objekata; (iii) kredita i drugih oblika zaduživanja; (iv) cijene vodnih usluga; (v) donacija i (vi) drugi izvori u skladu sa zakonom. Sredstva koja se ubiraju iz navedenih izvora uplaćuju se na poseban račun osnivača pružaoca vodnih usluga za uslužno područje i predstavljaju fond za investicije u vodovodnu i kanalizacionu infrastrukturu. Ovim sredstavima (fondom) upravlja osnivač pružaoca vodnih usluga i ista se mogu koristiti samo za investicije u vodnu i kanalizacionu infrastrukturu. Kako je Zakonom o planiranju prostora i izgradnji objekata propisano da se sredstva za uređenje građevinskog zemljišta (koje uključuje i komunalno opremanje) predstavljaju prihod jedinice lokalne samouprave, potrebno je intervenisati u tom zakonu budući da se, u slučaju da uslužno područje obuhvata više jedinica lokalne samouprave, ista moraju uplaćivati osnivaču pružaoca vodnih usluga. Za razliku od sredstava za investicije u vodovodnu i kanalizacinu infrastrukturu, tekuće održavanje iste se finansira iz cijene vodne usluge.

Vodovodna i kanalizacina infrastruktura je u državnoj svojini, ali je, shodno članu 20 ovog zakona, osnivač pružaoca vodnih usluga, ugovorom predaje na upravljanje pružaocu vodnih usluga i ista se vodi u poslovnim knjigama pružaoca vodnih usluga u skladu sa međunarodnim računovodstvenim standardima i na nju se obračunava amortizacija koja ulazi u cijenu vodne usluge. Postojeće zakonsko rješenje nije davalo tu mogućnost. Stavom 2 ovog člana definisano da se pod upravljanjem vodovodnom i kanalizacionom infrasturkturom smatraju poslovi održavanja, čuvanja, obnavljanja, unapređenja, ostvarenja prihoda i korišćenja vodovodne i kanalizacione infrastrukture za obavljanje djelatnosti pružanja vodnih usluga, a stavom 3 definisano je što najmanje treba da sadrži ugovor o upravljanju vodnom i kanalizacionom infrastrukturom. 

POGLAVLJE V (čl. 21 - 26) odnosi se na regulaciju djelatnosti pružanja vodnih usluga: utvrđuju se ciljevi regulacije, nadležnosti regulatornog tijela (Agencije), sredstva za rad Agencije, opšti akti i godišnji izvještaj Agencije i definiše regulatorni period. Ovim odredbama se na jasniji način preciziraju ovlašćenja regulatora, čime se stvaraju uslovi za stvaranje punog regulatornog okvira.
Osnovni cilj regulacije je da obezbijedi održivo poslovanje pružaoca vodne usluge na principima objektivnosti, transparentnosti i nediskriminacije, podstičući njihovu efikasnost, i pružanje vodnih usluga po pravednim cijenama, uz uspostavljanje ravnoteže i uvažavanje interesa korisnika i pružalaca usluga (član 21).

Postupanja u okviru kojih će Agencija obezbijediti ostvarivanje navedenih ciljeva uređeni su članom 22, a to su: izdavanje, mijenjanje i oduzimanje licenci za pružanje vodnih usluga; utvrđivanje regulatorno dozvoljenog prihoda na osnovu kojeg se utvrđuje cijena vodne usluge; davanje mišljenja na predlog poslovnog plana pružaoca vodnih usluga; poređenje poslovanja pružalaca vodnih usluga (benčmarking); utvrđivanje minimuma kvaliteta pružanja vodnih usluga koje mora obezbijediti pružalacnalaganje mjera pružaocu vodnih usluga za otklanjanje utvrđenih nepravilnosti u radu, donošenje odgovarajućih podzakonskih akata propisanih ovim zakonom; kontrola rada i poslovanja pružaoca vodnih usluga, pri čemu se kontrola rada pružaoca vodnih usluga, prije svega, odnosi na: (i) praćenje realizacije stvarnih troškova i prihoda pružaoca vodnih usluga od obavljanja osnovne djelatnosti (pružanja vodnih usluga) u odnosu na utvrđene za regulatorni period, što je važno radi utvrđivanja cijene usluge; (ii) kvalitet pružanja vodnih usluga, odnosno obavljanja djelatnosti pružanja vodnih usluga; (iii) primjenu cijena koje je utvrdila Agencija; (iv) poštovanja uslova iz izdatih licenci, kao i  realizaciju donesenih programa smanjenja neprihodovane vode i plana investicija, čija izrada je propisana ovim zakonom.

Članom 23 ovog zakona, propisano je da se sredstva za rad Agencije obezbjeđuju iz: (i) naknade koju plaća pružalac vodnih usluga, utvrđene kao procenat godišnjeg regulatorno dozvoljenog prihoda; (ii) naknade od postupka za utvrđivanje regulatorno dozvoljenog prihoda i cijena vodnih usluga, odnosno regulatorne cijene vodnih usluga; (iii) naknade za izdavanje licence. Ova sredstva se određuju do visine koja pokriva troškove Agencije u vršenju regulatorne funkcije, a koja se utvrđuju finansijskim planom Agencije za godinu za koju se plan donosi, a koji, u skladu sa zakonom kojim se uređuju energetske djelatnosti, usvaja Skupština Crne Gore. Fnansijski plan se objavljuje se na internet stranici Agencije. Prihod koji Agencija ostvaruje po osnovu naknade koja se utvrđuje kao procenat godišnjeg regulatorno dozvoljenog prihoda puržaoca vodnih usluga ne može biti veći od 1% regulatorno dozvojenog prihoda pružaoca usluge. Visina naknada utvrđuje se odlukom Agencije, a u skladu sa metodologijom kojom se utvrđuje način obezbjeđivanja sredstava za rad Agencije. Na osnovu ove odluke, Agencija za svakog pružaoca vodnih usluga posebno obračunava visinu naknade i o tome donosi rješenje. Agencija samostalno raspolaže sredstvima, a ako po isteku poslovne godine preostane dio sredstava, ista se prenose u narednu godinu, a naknade za rad Agencije se srazmjerno umanjuju. Odredbom stava 10 ovog člana uređeno je pitanje na pitanja privremenog finasiranja Agencije, ako Skupština Crne Gore ne usvoji finansijski plan Agencije prije početka godine za koju se donosi, na način što se upućuje na primjenu odredbe zakona kojim se uređuje energetska djelatnost.

Članom 24 uređena su pitanja koja se odnose na opšte akte koje donosi Agencija na osnovu ovlašćenja iz ovog zakona (podzakonski akti). Propisano je da se opšti akti donose nakon sprovedene javne rasprave u trajanju od najmanje 15 dana. 

Agencija, shodno članu 25 ovog zakona dostavlja Skupštini na usvajanje izvještaj o radu na poslovima regulacije djelatnosti pružanja vodnih usluga sa finansijskim izvještajem do 30. aprila tekuće za prethodnu godinu. Pored ovog, Agencija podnosi Skupštini i godišnji izvještaj o stanju i poslovanju pružalaca vodniih usluga, najkasnije do 31. jula tekuće, za prethodnu godinu. Ovaj izvještaj naročito sadrži informacije o: (i) investicijama u vodovodnu i kanalizacionu infrastrukturu po uslužnim područjima; (ii) finansijskom poslovanju pružalaca vodnih usluga; (iii) mjerama koje je Agencija preduzela iz svoje nadležnosti utvrđene ovim zakonom; (iv) cijenama vodnih usluga za regulatorni period utvrđenim za svakog pružaoca vodnih usluga; (v) druge podatke o indikatorima poslovanja pružalaca vodnih usluga. 

Odredbe člana 26 odnose se na utvrđivanje regulatornog perioda i početak njegove primjene. Regulatorni period predstavlja polazište za utvrđivanje regulatorno dozvoljenog prihoda iz kojeg se utvrđuje cijena vodne usluge i isti se utvrđuju u skladu sa propisanom metodologijom Agencije.

POGLAVLJE VI (čl. 27 - 40) uređuje pitanja koja se odnose na pružanje vodnih usluga, odnosno ko i pod kojim uslovima može pružati vodne usluge.

S obzirom da se rješenja ovog zakona zasnivaju na konceptu uspostavljanja uslužnih područja za pružanje vodnih usluga koja, shodno rezultatima tehnoekonomske analize, mogu zahvatati teritoriju jedne ili više opština ili njihovih djelova, i opredjeljenju da vodne usluge ne obavljaju privredna društva u privatnoj svojini, osnivači privrednih društava koja obavljaju djelatnost pružanja vodnih usluga, mogu biti jedinice lokalne samouprave, Vlada ili zajedno Vlada i jeinica/e lokalne samouprave. Odredbama člana 27 propisano je da jedinica lokalne samouprave osniva pružaoca vodnih usluga za uslužno područje na njenoj teritoriji, a da Vlada, odnosno Vlada i/ili jedinica/e lokalne samouprave osnivaju pružaoca vodnih usluga, ako uslužno područje obuhvata teritoriju dvije ili više jedinica lokalne samouprave ili njihovih djelova. Obavljanje djelatnosti vodnih usluga povjerava se pružaocu vodnih usluga ugovorom zaključenim sa osnivačem na ograničeno vrijeme (period od deset godina, uz mogućnost produženja), bez obzira što je pružalac vodnih usluga osnovan upravo radi obavljanja te djelatnosti. Ovakvim zakonskim rješenjem htjela se izbjeći situacija da se takva privredna društva osnivaju odlukama, na neodređeno vrijeme, bez obzira na kvalitet pruženih usluga i rezultate njihovog poslovanja.

Članom 28 predviđeno je da mobilnu ispruku vode i mobilno odvođenje komunalnih otpadnih voda može pružati drugo pravno i/ili fizičko lice, pod uslovima utvrđenim ovim zakonom. Takođe je propisano da i usluge prečišćavanja komunalnih otpadnih voda može obavljati drugo pravno lice na osnovu ugovora o koncesiji, ugovora o javno-privatnom partnerstvu ili drugog ugovora koji se zaključuje u skladu sa zakonom. Ovo iz razloga što su ulaganja u izgradnju postrojenja za prečišćavanje otpadnih voda izuzetno visoka i ovi projekti se često realizuju kroz neki vid od gore navedenih ugovora. Pored toga, i upravljanje ovim postrojenjima je vrlo zahtjevno pa se ovakvim ugovorima uređuju i pitanja koja se odnose na način i period upravljanja istim. 
Stavom 2 ovog člana data je mogućnost da ugovorom o javno-privatnom partnerstvu Vlada, odnosno jedinica lokalne samouprave, prenese pravo upravljanja (menadžment) pružaocem vodnih usluga kojeg čiji je osnivač.

Članom 29 uređeno je pitanje obavljanja vodnih usluga u zatvorenim sistemima, odnosno na uslužnom području koje se nalazi na geografski ograničenom prostoru (turistički rizort, marina i dr.), u slučaju kada je na osnovu dugoročnih ugovora o koncesiji ili javno-privatnom partnerstvu za korišćenje nekog prostora i izgradnju na tom prostoru, zaključenih sa Crnom Gorom. Data je mogućnost da na tom prostoru vodne usluge pruža drugo pravno i/ili fizičko lice, stim da je i ovo lice u obavezi da usluge pruža pod uslovima utvrđenim ovim zakonom.

Članom 30 propisano je da pružalac vodnih usluga može, u skladu sa posebnim ugovorom koji zaključuje sa osnivačem, obavljati i druge djelatnosti koje su po svojoj prirodi bliske vodnim uslugama (odvođenje atmosferskih voda) ili koje su u funkciji poboljšanja uslova za pružanje vodnih usluga (proizvodnja električne energije za svoje potrebe, projektovanje i/ili izgradnja vodovodne i kanalizacione infrastrukture i dr.) ako ispunjava uslove za obavljanje tih djelatnosti utvrđene zakonom.

Članom 31 propisani su uslovi koje treba da ispunjava pružalac vodnih usluga da bi mogao da obavlja tu djelatnost. Definisano je da djelatnost vodnih usluga može obavljati privredno društvo, odnosno drugo pravno lice ili preduzetnik koji je upisan u Centralni registar privrednih subjekata za obavljanje djelatnosti pružanja vodnih usluga i koje ima licencu izdatu u skladu sa ovim zakonom. Budući da jedinica lokalne samouprave ili Vlada, odnosno Vlada i/ili jedinica/e lokalne samouprave osnivaju privredno društvo za pružanje vodnih usluga sistemom javnog vodosnabdijevanja, odnosno sistemom javnog odvođenja komunalnih otpadnih voda, preduzetnik može obavljati samo djelatnost mobilne isporuke vode i mobilnog odvođenja otpadnih voda. 

Članom 32 propisuju se uslovi za izdavanje licenci za obavljanje djelatnosti vodnih usluga. Licencu izdaje Agencija na zahtjev lica zaintresovanog za pružanje vodnih usluga (bilo da se radi o licu koje osniva jedinica lokalne samouprave ili Vlada, odnosno Vlada i jedinica/e lokalne samouprave ili drugom licu), ako pored uslova iz prethodnog člana ispunjava i sljedeće: minimum uslova u pogledu tehničke opremljenosti i kadrovske osposobljenosti; nije u postupku stečaja ili likvidacije; čiji članovi organa upravljanja, odnosno rukovođenja nijesu bili pravosnažno osuđeni za krivična djela koja ih čine nepodobnim za vršenje funkcije; koji ima pozitivno mišljenje revizora ili mišljenje sa rezervom na finansijski izvještaj u periodu od dvije godine prije podnošenja zahtjeva i kojem u posljednje dvije godine nije oduzeta licenca za obavljanje djelatnosti pružanja vodnih usluga za koju je podnio zahtjev (ovo se ne odnosi na lica koja prvi put podnose zahtjev za izdavanje licence); koji slobodno raspolaže finansijskim sredstvima na svom računu. Podnosilac zahtjeva za izdavanje licence plaća Agenciji naknadu, a način plaćanja iste propisuje Agencija, propisom kojim propisuje i bliže uslove za izdavanje, izmjenu i oduzimanje licence, sadržaj zahtjeva za izdavanje licence, dokaze koji se dostavljaju uz zahtjev, sadržaj odluke o izdavanju licence, sadržaj i izgled licence, uslove za produženje licence i način kontrole ispunjenosti uslova utvrđenih licencom.
Svaki imalac licence nije obavezno i pružalac vodnih usluga. Posjedovanje licence je samo jedan od preduslova da se nekom licu povjeri obavljanje djelatnosti pružanja vodnih usluga.
Imalac licence u obavezi je da o promjeni uslova na osnovu kojih je izdata licenca obavijesti Agenciju u roku od pet radnih dana od dana nastupanja promjene. Licenca se može izmijeniti na zahtjev imaoca licence iz razloga koji se nijesu mogli predvidjeti prilikom njenog izdavanja (član 33).

Članom 34 propisane su situacije u kojima se licenca privremeno, odnosno trajno oduzima, a to su kada imalac licence prestane da ispunjava uslove na osnovu kojih je licenca izdata. Dodatno, predviđa se oduzimanje licence i ako : (i) ne otkloni utvrđene nepravilnosti u radu u roku koji odredi Agencija; (ii) ne primjenjuje cijenu vodnih usluga utvrđenu u skladu sa odredbama ovog zakona; (iii) postupa suprotno uslovima licence; (iv) prestane da ispunjava druge uslove za obavljanje djelatnosti pružanja vodnih usluga utvrđene ovim zakonom; (v) oduzimanje licence zahtijeva imalac licence; (vi) pružalac vodnih usluga prestane da obavlja djelatnost pružanja vodnih usluga i (vii) ako imalac licence ne otkloni nedostatke u radu u roku koji je odredila Agencija ili inspektor.
Agencija donosi odluku o privremenom oduzimanju licence i određuje rok za otklanjanje nedostataka koji me može biti duži od dva mjeseca od dana donošenja odluke.
Agencija obavještava osnivača imaoca licence i nadležni inspekcijski organ o oduzimanju licence, a javnost o tome obavještava objavljivanjem podataka o oduzimanju licence na svojoj internet stranici.

Budući da vodne usluge po svojim karakreristikama predstavljaju egzistencijalne usluge, što znači da se, ukoliko ne postoje ugrožava egzistencija stanovništva na određenom području i da su istovremeno i esencijalne jer se ne mogu zamijeniti nekom drugom uslugom, potrebno je obezbijediti neprekidnost u snabdijevanju ovim uslugama. Zbog toga je član 35 uredio pitanja pružanja vodnih usluga u slučaju oduzimanja licence pružaocu vodnih usluga, budući da lice kojem je trajno oduzeta licenca ne može da nastavi da obavlja djelatnost pružanja ovdnih usluga. U slučaju privremenog oduzimanja licence, Agencija može, u cilju sprečavanja nastanka štetnih posljedica usljed prestanka rada, odobriti pružaocu vodnih usluga da nastavi obavljanje djelatnosti do isteka ostavljenog roka, a najviše dva mjeseca. Posljedice privremenog oduzimanja licence su da prestaje mandat članovima organa upravljanja i rukovođenja pružaoca vodnih usluga, osim ako razlog za oduzimanje licence nije taj što pružalac vodne usluge ne ispunjava uslove u pogledu kadra i tehničke opremljenosti, u kom slučaju Agencija ostavlja rok vršiocu za otklanjanje nepravilnosti u radu. Ako je pružaocu vodnih usluga licenca trajno oduzeta, osnivač pružaoca vodnih usluga je dužan je da odredi drugog pružaoca usluga koji ima licencu za obavljanje iste djelatnosti pružanja vodnih usluga, koji će tu djelatnost obavljati umjesto pružaoca usluga kojem je licenca oduzeta. Osnivač u slučaju trajnog oduzimanja licence preuzima vodovodnu i kanalizacionu infrastrukturu od pružaoca vodnih usluga i predaje je na upravljanje novoizabranom pružaocu vodnih usluga sa kojim utvrđuje prava i obaveze i period u na koji mu se povjerava obavljanje djelatnosti. 

Članom 36 definisan je period na koji se izdaje licenca. Propisano je da se licenca izdaje na period do deset godina, i da se, ako je taj rok kraći, može produžiti na zahtjev pružaoca vodnih usluga. Za vodne usluge prečišćavanja komunalnih otpadnih voda koje se obavljaju na osnovu ugovora o koncesiji ili javno-privatnom partnerstvu, kao i drugih ugovora, licenca se izdaje na period važenja tih ugovora.

Članom 37 propisano je da Agencija vodi registar pružalaca vodnih usluga i licenci, sa podacima o izdatim, izmijenjenim i oduzetim licencama. Podaci iz registra su javni, a bliži sadržaj i način vođenja registra propisuje Agencija.

Članom 38 definiše se da su organi upravljanja i rukovođenja pružaoca vodnih usluga, a to su odbor direktora i izvršni direktor. Privredna društva, pružaoci mobilne isporuke vode i mobilnog odvođenja komunalnih otpadnih voda, mogu da imaju samo izvršnog direktora.

Polazeći od karaktera djelatnosti vodnih usluga, članom 39 je propisano da se dobit koju pružalac vodnih usluga ostvari obavljanjem djelatnosti pružanja vodnih usluga može koristiti isključivo za investicije u vodovodnu i kanalizacionu infrastrukturu.

Članom 40 uređuju se pitanja koja se odnose na poređenje poslovanja i pokazatelja učinaka pružilaca vodnih usluga (benčmarking). Agencija, na bazi propisanih indikatora, vrši međusobno poređenje poslovanja i pokazatelja učinaka pružalaca vodnih usluga, i na bazi podataka koje joj dostavljaju pružaoci vodnih usluga, sačinjava godišnji izvještaj o poređenju indikatora njihovog poslovanja (benčmarking).

POGLAVLJE VII (čl. 41 - 44) uređuje pitanja koja se odnose na planove i programe pružalaca vodnih usluga.

Uspjeh predloženih rješenja u pružanju vodnih usluga mjeriće se konačnom sposobnošću pružalaca vodnih usluga da zadovolje potrebe svojih korisnika, istovremeno ostvarujući finansijsku samoodrživost zasnovanu na potpunom pokrivanju troškova iz prihoda ostvarenih od redovnog pružanja usluga. Obaveza je vodovodnih i kanalizacionih privrednih društava komercijalno ponašanje, uključujući finansijsku održivost, pokrivanje troškova, poslovno planiranje, itd. Dakle, ova društva treba da izgrade kapacitete za primjenu zdrave komercijalne prakse, što uključuje redovno srednjeročno i kratkoročno poslovno planiranje, kontrolu troškova, kao i pružanje usluga orjentisane prema korisnicima usluga. U skladu sa tim, članom 41 propisana je obaveza pružoca vodnih usluga da donese poslovni plan, koji treba da bude usaglašen sa Planom za uslužno područje, na period od tri godine uz prethodnu saglasnost osnivača, a na osnovu mišljenja Agencije. Stavom 3 ovog člana definisan je okvirni sadržaj plana, čiji je sastavni dio i plan investicija u vodovodnu i kanalizacionu infrastrukturu koji treba sa dokaže opravdanost investicija, finansijska sredstva potrebna za realizaciju plana i način obezbjeđivanja tih sredstava. Bliži sadržaj poslovnog plana propisuje Agencija, a njegovo sprovođenje prati organ državne uprave nadležan za komunalne poslove, odnosno organ lokalne uprave (ako je osnivač pružaoca vodnih usluga jedinica lokalne samouprave). Agencija prati sprovođenje poslovnog plana u dijelu koji se odnosi na smanjenje neprihodovane vode i realizaciju plana investicija.
Polazeći od poslovnog plana, pružalac vodnih usluga u obavezi je da donese godišnji program rada koji će biti usaglašen sa tim poslovnim planom. Članom 42 propisan je okvirni sadržaj programa rada i godišnjeg plana investicija, kao dijela tog programa. Pružalac vodnih usluga je u obavezi da program rada za narednu godinu dostavi osnivaču na saglasnost do 31. oktobra tekuće godine. Pružalac vodne usluge je takođe u obavezi da osnivaču, do 30. aprila tekuće godine, dostavi godišnji izvještaj o realizaciji programa rada sa finansijskim izvještajem, za prethodnu godinu, koji sadrži i informaciju o iznosu utrošenih sredstava iz fonda za investicije u vodovodnu  i kanalizacionu infrastrukturu.
Pitanja vezana za program smanjenja neprihodovane vode, kao sastavnog dijela poslovnog plana, uređeno je članom 43. Program smanjenja neprihodovane vode priprema se za regulatorni period i pružalac vodnih usluga je dužan da isti uskladi sa Nacionalnom strategijom u dijelu koji se odnosi na prihvatljive tehničke gubitke u sistemu javnog vodosnabdijevanja sa dinamikom dostizanja optimalnog nivoa gubitaka i mjerama za njihovo smanjenje.

Članom 44 propisuje se obaveza pružaoca vodnih usluga da Agenciji dostavlja potrebne podatke, informacije i dokumentaciju u roku koji Agencija odredi. Takođe je propisana i obaveza čuvanja povjerljivosti podataka.

POGLAVLJE VIII (čl. 45 - 50) uređuje pitanja koja se odnose na kvalitet vodnih usluga, opštih uslova za pružanje vodnih usluga i ugovora sa korisnikom.

Članom 45 propisuje se da je pružalac vodnih usluga u obavezi da obezbijedi nivo usluga koji ne može biti manji od dozvoljenog minimuma kvaliteta vodnih usluga, kao i obavezu da omogući korisnicima pristup vodnim uslugama. Minimum kvaliteta pružanja vodnih usluga naročito obuhvata zahtjeve u pogledu zaštite korisnika u dobijanju usluge, pouzdanosti, pristupačnosti i kontinuitet u pružanju vodnih usluga, a praćenje (monitoring) ispunjenosti minimum kvaliteta sprovodi Agencija. Monitoring se sprovodi na osnovu programa monitoring koji donosi Agencija do 30. septembra tekuće, za narednu godinu. Pitanja vezana za minimum kvaliteta pružanja vodnih usluga, monitoring tog kvaliteta, kao i za obim poslova radi obezbjeđivanja kvaliteta vodnih usluga, uređuje se propisom Agencije.  

Članom 46 propisuje se obaveza pružaoca vodnih usluga da donese opšte uslove pružanja vodnih usluga, koji će biti usaglašeni sa propisom kojim se uređuje minimum kvaliteta vodnih usluga. Opšti uslovi se objavljuju na internet stranici pružaoca vodnih usluga, a cilj im je upoznavanje korisnika usluga sa njihovim pravima i obavezama i pravima pružalaca vodnih usluga i korisnika usluga i istiam se propisuju: uslovi pružanja, odnosno korišćenja vodnih usluga, uslovi priključenja na vodovodnu i kanalizacionu infrastrukturu, uslovi održavanja priključaka, obaveze korisnika u pogledu troškova priključenja i održavanja priključaka, uslovi ograničenja, prekida ili obustave pružanja vodnih usluga, postupanje u vanrednim i hitnim situacijama, uslovi isključenja objekta korisnika sa vodovodne i kanalizacione infrastrukture, postupanje u slučaju neovlašćenog korišćenja komunalnih usluga, uslove za postavljanje i održavanje mjernih uređaja, uslove za mobilnu isporuku vode, uslove za odvođenje komunalnih otpadnih voda sistemom javog odvođenja i uslove mobilnog odvođenja komunalnih otpadnih voda, uslove ispuštanja komunalnih otpadnih voda u septičke jame i male uređaje za prečišćavanje komunalnih otpadnih voda i način njihovog pražnjanja, uslove za raskid ugovora o pružanju vodnih usluga. Obrazac opštih uslova propisuje Agencija.

Zadržano je rješenje iz važećeg Zakona o komunalnim djelatnostima kojim se propisuje obaveza zaključivanja ugovora između pružaoca i korisnika vodnih usluga (član 47), a što je i obaveza koja proizilazi i iz Zakona o zaštiti potrošača. Uspostavljanjem ugovornog odnosa na ovaj način, stavaraju se pretpostavke da se jasnije i konkretnije urede pitanja koja se tiču prava i obaveza pružaoca i korisnika vodnih usluga. Ugovor će, pored podataka o ugovornim stranama, sadržati serijski broj mjernog uređaja, vrstu vodnih usluga koja se pruža korisniku, način utvrđivanja cijene vodne usluge, kao i način i rok plaćanja iste, prava i obaveze ugovornih strana i druga pitanja za koja ocijene potrebnim da se urede ugovorom. Korisnik za kojim je zaključen ugovor, dužan je da obavijesti pružaoca vodnih usluga o promjeni vlasništva, kao i drugim promjenama u korišćenju nepokretnosti, koje mogu biti od uticaja na ugovorni odnos sa pružaocem vodnih usluga, u roku od 15 dana od dana nastanka promjene.

Članom 48 detaljno je uređeno pitanje priključenja građevinskog objekta na vodovodnu i kanalizacionu infrastrukturu. Svaki vlasnik građeviskog objekta dužan je da priključi svoj objekat na vodovodnu i kanalizacionu infrastrukturu, tamo gdje ona postoji, i to na mjestu i na način utvrđen propisima o planiranju prostora i izgradnji objekata i opštim uslovima pružanja vodnih usluga. Ovakvo zakonsko rješenje postoji i u važećem zakonu o komunalnim djelatnostima. Prije početka izgradnje ili rekonstrukcije objekta, investitor tog objekta je dužan da pribavi saglasnost pružaoca vodnih usluga da je glavni projekat objekta izrađen u skladu sa tehničkim uslovima izdatim saglasno propisima o planiranju prostora i izgradnji objekata. Priključenje na vodovodnu i kanalizacionu infrastrukturu vrši se preko priključka koji može biti privremeni (za vodosnabdijevanje - za potrebe izgradnje građevinskog objekta) i trajni za potrebe pružanja vodnih usluga. Investitor građevinskog objekta može da izvede priključak samo na osnovu odobrenja i uz nadzor pružaoca vodne usluge, a u obavezi je da privrmeni priključak u roku na kojem mu je izdato odobrenje za privremeno priključenje. Ovim članom takođe je utvrđena obaveza bilo kojeg lica koje je protivpravno ili suprotno propisanim uslovima priključilo objekat na vodovodnu i kanalizacionu infrastrukturu, da o svom trošku ukloni takav priključak u roku od osam dana od dana utvrđivanja postojanja protivpravnog priključka, odnosno od donošenja naloga za njegovo uklanjanje. U suprotnom, priključak će ukloniti pružalac vodnih usluga, na teret tog lica.  

S obzirom na troškove koje pružalac vodnih usluga ima prilikom izdavanja saglasnosti za priključenje na vodovodnu i kanalizacionu infrastrukturu (uvođenje korisnika u bazu podataka, uvođenje priključka u GIS i dr), kao i realne troškove nadzora nad izvođenjem radova na priključku, članom 49 propisana je obaveza vlasnika nepokretnosti da pružaocu vodnih usluga plati naknadu za priključenje. 
Pružalac vodnih usluga je dužan da za potrebe obavljanja poslova iz svoje djelatnosti vodi evidenciju korisnika svojih usluga. Sadržaj evidencije, kao i obaveza organa uprave nadležnog za upis prava u katastar nepokretnosti da pružaocu vodne usluge dostavlja podatke koji se odnose na promjenu vlasništva nepokretnosti koja se nalazi na teritoriji jedinice lokalne samouprave u okviru uslužnog područja, propisan je članom 50. Ovim članom propisana je i obaveza organa lokalne uprave da na zahtjev pružaoca vodne usluge dostavlja podatke iz svoje nadležnosti. Kako je djelatnost pružanja vodnih usluga djelatnost od javnog interesa, radi kvalitetnog obavljanja povjerenih poslova neophodno je stvoriti zakonski osnov za vođenje evidencije korisnika ovih usluga i pravni osnov da pružalac vodnih usluga potražuje potrebne podatke iz javnih registara organa državne i lokalne uprave. Naime, shodno Zakonu o državnom premjeru i katastru nepokretnosti, državni organi i organizacije, organi lokalne samouprave, pravna i fizička lica imaju pravo uvida u podatke katastra nepokretnosti i vodova i da zahtjevaju da im se izdaju prepisi, odnosno kopije podataka u analognom ili digitalnom obliku o činjenicama koje sadrži katastar nepokretnosti i vodova, a shodno Zakonu o registrima prebivališta i boravišta, podatke iz registra prebivališta organ državne uprave dostavlja državnim organima, organima lokalne uprave i drugim organima i organizacijama, na njihov zahtjev, za ustanovljavanje i vođenje zakonom propisanih evidencija iz njihove nadležnosti. Podatke o prijavi ili odjavi prebivališta ili adrese organ državne uprave proseđuje državnim organima, organima lokalne uprave i drugim organima i organizacijama za dopunu evidencija ili za odlučivanje u postupcima iz njihove nadležnosti, ako su za korišćenje tih podataka ovlašćeni zakonom. U raspolaganju prikupljenim podacima, pružalac vodnih usluga u obavezi je da poštuje zakonska ograničenja koja se odnose na zaštitu podataka o ličnosti.

POGLAVLJEM IX (čl. 51 - 55) uređuju se pitanja koja se odnose na prekid, obustavu i ograničenja pružanja vodnih usluga.

Članom 51 propisuje se obaveza pružaoca vodnih usluga da obavijesti korisnike sa uslužnog područja o planiranim i očekivanim prekidima ili poremećajima u pružanju vodne usluge, najkasnije 24 sata prije prekida, odnosno poremećaja. Obavještenje se objavljuje u najmanje jednom elektronskom mediju koji je dostupan korisnicima na uslužnom području. I u slučaju neplaniranih i neočekivanih prekida ili poremećaja u pružanju vodne usluge postoji obaveza pružaoca da o tome obavijesti, bez odlaganja, korisnike usluga i preduzme odgovarajuće mjere za otklanjanje uzroka prekida ili poremećaja. Zakon je takođe predvidio da se korisnicima u određenim situacijama može uskratiti pružanje vodne usluge, stim da, ako je prekid u vodosnabdijevanju duži od 24 sata, pružalac usluge ima obavezu da bez nadoknade obezbijedi mobilnu isporuku vode u količini propisanoj podzakonskim aktom (jedna desetina količine utvrđene propisom kojim se definiše minimum kvaliteta vodnih usluga). Pružalac vodnih usluga dužan je da u skladu sa propisom Agencije vodi evidenciju o prekidima i poremećajima u pružanju vodnih usluga i da dokumentaciju o tome čuva pet godina. Sadržaj evidencije propisan je stavom 6 ovog člana, dok će bliži sadržaj propisati Agencija.

Član 52 propisuje obaveze korisnika, a to su: (i) redovno izmirenje obaveza po osnovu pružene vodne usluge; (ii) održavanje u tehnički ispravnom stanju instalacije i uređaje u njegovom vlastništvu; (iii) da omogući pružaocu vodnih usluga da, na osnovu pisanog naloga, pristup vodovodnoj i kanalizacionoj infrastrukturi, odnosno mjernom uređaju, radi ugradnje, očitavanja, nadzora, promjene ili zamjene mjernog uređaja, kao i za potrebe održavanja vodovodne i kanalizacione infrastrukture; (iv) da ne dozvoli priključenje drugih objekata sa sopstvenih instalacija; (v) korišćenje vodovodne i kanalizacione infrastrukture  na način koji ne ometa druge korisnike, ne ugrožava životnu sredinu, objekte, opremu i uređaje koji su u funkciji obavljanja djelatnosti pružanja vodne usluge. Izričito je zabranjeno izvođenje radova na nepokretnosti na kojoj se nalazi vodovodna i kanalizaciona infrastruktura koji bi mogli da ugroze funkcionalnu ispravnost vodovodne i kanalizacione infrastrukture ili ometaju pružanje vodne usluge. 

Član 53 propisuje u kojim situacijama se privremeno ograničava pružanje vodne usluge korisniku, kao i obavezu korisnika da pružaocu vodnih usluga, na osnovu pisanog naloga, omogući pristup nepokretnosti korisnika radi ograničenja pružanja usluga kada se za to steknu uslovi. Privremeno ograničenje pružanja usluge prestaje kada prestanu razlozi zbog kojih je ograničenje uvedeno. Za vrijeme ograničenja usluga vodosnabdijevanja, pružalac usluge je u obavezi da korisniku pruži uslugu u visini jedne desetine količine utvrđene propisom kojim se definiše minimum kvaliteta vodnih usluga.

Radi utvrđivanja stvarnog obima pružene usluge, odnosno stvarne potrošnje vode nekog korisnika, članom 54 propisuje se da svaki objekat kojem se isporučuje voda sistemom javnog vodosnabdijevanja mora da ima ispravan mjerni uređaj, koji ispunjava uslove utvrđene propisima o metrologiji. Prilikom izgradnje objekata koji se sastoje od više posebnih djelova, neophodno je u fazi izgradnje obezbijediti tehničke uslove za ugradnju mjernih uređaja, u zajedničkom dijelu objekta, za svaki poseban dio objekta. Mjerni uređaj ugrađuje pružalac vodne usluge o trošku korisnika, preko naknade za prključenje. Kod već izgrađenih objekata sa više posebnih djelova koji imaju samo zajednički mjerni uređaj, potrošnja se utvrđuje u skladu sa propisom kojim se utvrđuje minimum kvaliteta pružanja vodnih usluga, a koji donosi Agencija (član 55).

POGLAVLJEM X (čl. 56 - 58) uređuju se pitanja koja se odnose na pružanje vodnih usluga drugom pružaocu vodnih usluga i na mobilno pružanje vodnih usluga.

Članom 56 propisano je u kojim slučajevima pružalac vodnih usluga može vodu isporučivati drugom pružaocu vodnih usluga. Uslov je da njihovi sistemi javnog vodosnabdijevanja budu povezani i da drugi pružalac vodnih usluga ima potrebu za vodom, stim da pružalac vodnih usluga koji isporučuje vodu drugom pružaocu mora voditi računa da tom isporukom ne ugrožava korisnike na svom uslužnom području. Voda se može isporučivati subjektima u drugim državama, ali se to ne smatra javnim vodosnabdijevanjem. U cilju zaštite korisnika i njihovog zdravlja, ovim članom zabranjuje se pravnim i fizičkim licima i preduzetnicima, koji nijesu pružaoci vodnih usluga, da putem svojih objekata za vodosnabdijevanje ili internih vodova isporučuju vodu drugim licima. Cijenu isporuke vode drugom pružaocu vodnih usluga određuje pružalac vodnih usluga u skladu sa propisom koji donosi Agencija. Stavom 6 ovog člana propisana je shodna primjena odredbi ovog člana i kada se radi o vodnoj usluzi javnog odvođenja komunalnih otpadnih voda.

Odredbama članova 57 i 58 uređuju pitanja koja se odnose na mobilnu isporuku vode i mobilno odvođenje komunalnih otpadnih voda. Pružalac vodnih usluga isporuke vode za ljudsku upotrebu dužan je da vodu preuzima isključivo iz sistema javnog vodosnabdijevanja na uslužnom području, i da obezbijedi zdravstvenu ispravnost te vode do isporuke korisniku. Usluge mobilnog odvođenja komunalnih otpadnih voda iz septičkih jama pružaju se na dijelu uslužnog područja na kojem nije izgrađen sistem javnog odvođenja komunalnih otpadnih voda ili na kojem, usljed vanrednih okolosti, nije moguće javno odvođenje komunalnih otpadnih voda. Pružalac usluge mobilnog odvođenja komunalnih otpadnih voda dužan je komunalnu otpadnu vodu ispušta u sistem javnog odvođenja komunalnih otpadnih voda ili sistem za tretman komunalnih otpadnih voda na lokaciji koju odrede pružaoci vodnih usluga na određenom uslužnom području.

POGLAVLJE XI (čl. 59 - 71) uređuje pitanja vezana za cijene vodnih usluga i način njihovog formiranja.

 Članom 59 propisao da je cijena vodne usluge regulisana cijena, i ista se utvrđuje u skladu sa metodologijom koju propisuje Agencija. Cijena se utvrđuje na osnovu regulatorno dozvoljenog prihoda za određeni regulatorni period koji za pružaoca vodnih usluga utvrđuje Agencija i u sljedećem regulatornom periodu ne može se povećati više od 10%.
Član 60 propisuje strukturu cijene vodne usluge i čine je fiksni i varijabilni dio. Fiksni dio cijene vodne usluge utvrđuje se kao procenat ukupnih troškova poslovanja pružaoca vodnih usluga utvrđenih regulatorno dozvoljenim prihodom, stim da ne može biti veći od 20% regulatorno dozvoljenog prihoda. U slučaju javnog vodosnabdijevanja, fiksni dio vodne usluge zavisi od prečnika vodovodne infrastrukture na priključku, budući da se troškovi održavanja (tekućeg, a naročito investicionog) povećavaju sa povećanjem prečnika cjevovoda i ugrađene opreme. Varijabilni dio cijene vodne usluge zavisi od stvarne potrošnje pružene usluge i ista je za sve korisnike po jedinici mjere. Elementi za izračunavanje cijene vodne usluge utvrđuju se podzakonskim aktom koji donosi Agencija. Propisana je mogućnost da se varijabilni dio cijene utvrdi kao sezonska ili blok tarifa. Sredstva naplaćena od pružanja vodih usluga prihod su pružaoca vodnih usluga. Cijene usluga prečišćavanja komunalnih otpadnih voda i mobilnog vodosnabdijevanja i odvođanja komunalnih otpadnih voda, formiraju se na način da nemaju fiksni dio, primjereno vrsti djelatnosti na koju se odnosi.

Osnova za utvrđivanje cijene vodne usluge je regulatorno dozvoljeni prihod. Pitanja vezana za utvrđivanje regulatorno dozvoljenog prihoda uređena su članom 61. Regulatorno dozvoljeni prihod je ukupni godišnji prihod pružaoca vodnih usluga koji pokriva ukupne opravdane troškove poslovanja, amortizaciju, izdatke za otplatu kredita za investicije u vodovodnu i kanalizacionu infrastrukturu (uključuju finansijske troškove otplate kredita - kamate i otplatu glavnice kredita), neto obrtna sredstva (radni kapital) i dobit. Regulatorno dozvoljeni prihod utvrđuje Agencija na osnovu analize zahtijevanih troškova poslovanja, uz primjenu odgovarajuće korekcije po osnovu odstupanja određenih ostvarenih vrijednosti u odnosu na primijenjene u prethodnom periodu. Neto obrtna sredstva (radni kapital) su novčana sredstva neophodna za nesmetano poslovanje pružaoca vodnih usluga i uslov su njegove tekuće likvidnosti, a utvrđuju se u iznosu od 1/12 opravdanih troškova koji su u funkciji obavljanja vodne usluge, u skladu sa metodologijom za utvrđivanje cijena koju propisuje Agencija. Regulatorno dozvoljeni prihod umanjuje se za visinu ostalih prihoda koji se ostvaruju od regulisane djelatnosti, kao i za prihode ili dio prihoda od neregulisane djelatnosti u slučaju kada nije moguće izvršiti razdvajanje troškova koji su zajednički za pružanje tih djelatnosti. Jedan od elemenata za formiranje cijena je dobit, stim što je ona, s obzirom na prirodu djelatnosti vodnih usluga, ogranjičena i ovim zakonom je propisana njena minimalna vrijednost (5% regulatorno dozvoljenog prihoda) i njena maksimalna vrijednost (10% regulatorno dozvoljenog prihoda). Ovim nacrtom zakona dat je predlog da Agencija na osnovu obračunate minimalne i maksimalne dobiti utvrđuje dvije cijene usluga, a osnivač pružaoca vodnih usluga će, sagledavajući potrebe privrednih društava, ali i interese korisnika, na predlog pružaoca usluga donijeti odluku o cijeni vodne usluge (sa minimalnom ili maksimalnom dobiti). Takođe, prilikom utvrđivanja regulatorno dozvoljenog prihoda za naredni regulatorni period, Agencija može uzeti u obzir faktore efikasnosti pružaoca vodnih usluga. 

Članom 62 je propisano da Agencija može angažovati nezavisnog procjenitelja da izvrši kontrolu, odnosno utvrdi strukturu i vrijednost sredstava koja se koriste za obavljanje djelatnosti pružanaj vodnih usluga. 

Shodno članu 63, pružalac vodnih usluga podnosi Agenciji zahtjev za utvrđivanje regulatorno dozvoljenog prihoda u skladu sa propisom koji donosi Agencija.

Agencija odlukom utvrđuje regulatorno dozvoljeni prihoda za svakog pružaoca vodnih usluga posebno (član 64). Ova odluka naročito sadrži: (i) utvrđenu visinu regutornog prihoda sa minimalnom i maksimalnom dobiti; (ii) visinu cijene vodnih usluga sa minimalnom i maksimalnom dobiti; (iii) datum početka primjene cijene vodnih usluga i (iv) rok važenja cijene vodnih usluga. Agencija u postupku utvrđivanja regulatorno dozvoljenog prihoda može da koriguje troškove i druge elemente koji ulaze u regulatorno dozvoljeni prihod, ako nijesu utvrđeni u skladu s metodologijom za utvrđivanje cijena vodnih usluga koju propisuje Agencija. Ovim članom propisan je rok u kojem Agencija odlučuje o zahtjevu za utvršivanje regulatorno dozvoljenog prihoda (najkasnije u roku od tri mjeseca od dana prijema zahtjeva), odnosno rok u kojem je Agencija u obavezi da pružaocu usluge dostavi odluku o utvrđivanju regulatorno dozvoljenog prihoda, radi dostavljanja osnivaču na konačno odlučivanje (sedam dana od dana donošenja).

Postupak određivanja cijene vodne usluge uređen je članom 65. Nakon što je Agencija dostavila odluku o regulatorno dozvoljenom prihodu, odnosno cijeni vodne usluge sa minimalnom i maksimalnom dobiti (ova odluka se objavljuje u „Službenom listu Crne Gore“ i na internet stranici Agencije i pružaoca vodnih usluga), pružalac vodne usluge istu dostavlja osnivaču, kako bi donio konačnu odluku o visini cijene vodne usluge. Osnivač konačnu odluku donosi najkasnije u roku od 90 dana od dostavljanja odluke koju je donijela Agencija, a ako osnivač ne donese odluku o davanju saglasnosti, primjenjivaće se cijene usluge sa minimalnom dobiti.

Ako pružalac vodne usluge ne podnese zahtjev za utvrđivanje regulatorno dozvoljenog prihoda u roku koji se utvrđuje podzakonskim aktom koji dosnosi Agencija, Agencija će, kao prelazno rješenje, utvrditi regulatornu cijenu (koja se određuje na bazi minimalne dobiti) i u prvom narednom postupku utvrđivanja korekcija uzeti u obzir odstupanja ostvarenih vrijednosti u odnosu na primijenjene pri utvrđivanju regulatorne cijene vodnih usluga (član 66). Za utvrđivanje regulatorne cijene pružalac vodnih usluga je dužan da Agenciji stavi na raspolaganje sve relevantne podatke i informacije, a ako pružalac to ne učini, Agencija će, odlukom, utvrditi regulatornu cijenu na bazi raspoloživih podataka i informacija. Odluka kojom se utvrđuje regulatorna cijena naročito sadrži: (i) visinu regulatorne cijene; (ii) datum početka primjene iste i (iii) rok važenja regulatornih cijena. I ova odluka se objavljuje u “Službenom listu Crne Gore”.
Članom 67 uređuju se pitanja koja se odnose na korekcije tokom regulatornog perioda. Naime, ako se tokom regulatornog perioda dužeg od godinu dana utvrdi da postoji odstupanja ukupnih godišnjih opravdanih troškova poslovanja, veće od 10% u odnosu na ostvarene, Agencija po službenoj dužnosti ili na zahtjev pružaoca vodnih usluga utvrđuje odgovarajuće korekcije. Način utvrđivanja korekcija utvrđuje se metodologijom za utvrđivanje cijena vodnih usluga.
Priuštivost cijena vodnih usluga je pokazatelj do kojeg iznosa prosječnog mjesečnog računa za domaćinstva mogu da se kreću cijene vodnih usluga. Pitanja priuštivnosti cijena uređena su članom 68 ovog zakona. Priuštivost se utvrđuje na način da se stopa priuštivosti množi sa prosječnim dohotkom domaćinstava na uslužnom području, pri čemu stopu priuštivosti određuje Vlada na osnovu međinarodnih standarda, a prosječan neto dohodak domaćinstva na uslužnom području (prosjek neto dohodaka domaćinstava u jedinicama lokalne samouprave koja pripadaju uslužnom području) određuje organ uprave nadležan za poslove statistike. Podatke o prosječnom mjesečnom iznosu računa utvrđuje Agencija u postupku utvrđivanja cijena vodnih usluga, na osnovu podataka dostavljenih od pružaoca vodnih usluga (podaci o ukupnoj količini fakturisane vode i otpadne vode za domaćinstva i broju domaćinstava).
U cilju zaštite standarda ranjivih kategorija građana, Vlada ili jedinica lokalne samouprave može utvrditi kategorije korisnika vodnih usluga koji plaćaju subvencionisanu cijenu vodne usluge (član 69), uz obavezu da pružaocu vodnih usluga nadoknadi subvencionisani dio cijene pružaocu vodnih usluga, u roku od 30 dana, od dana podnošenja zahtjeva pružaoca vodnih usluga za nadoknadu tog dijela cijene.
Članom 70 propisan je sadržaj računa vodnih usluga. 
Članom 71 uređuju se pitanja vezana za zaštitu prava korisnika vodnih usluga. Propisano je da se pružaocu vodnih usluga daju javna ovlašćenja da rješava u upravnim stvarima, ali samo u postupku po zahtjevu ili po službenoj dužnosti za pružanje, odnosno za prestanak pružanja vodne usluge, u kojem slučaju se primjenjuje zakon kojim se uređuje upravni postupak. Protiv rješenja pružaoca vodne usluge može se izjaviti žalba organu nadležnom za vršenje upravnog nadzora nad radom pružaoca vodnih usluga, u roku od 15 dana od dana dostavljanja rješenja. U drugim slučajevima, pa i u slučaju cijena komunalnih usluga, zaštita korisnika obezbjeđuje se u skladu sa zakonom kojim se uređuje zaštita potrošača, podnošenjem prigovora pružaocu vodnih usluga. U slučaju kada korisnik nije zadovoljan ishodom po prigovoru koji je podnio pružaocu vodnih usluga u skladu sa zakonom kojim se uređuje zaštita prava potrošača, odnosno u slučaju kada pružalac vodnih usluga ne postupi po prigovoru u roku od osam dana od dana podnošenja prigovora, korisnik može organu nadležnom za vršenje nadzora nad radom pružaoca vodnih usluga podnijeti prigovor u skladu sa zakonom kojim se uređuje upravni postupak, u roku od 15 dana. Protiv rješenja nadležnog organa, ukoliko je nezadovoljan, korisnik može pokrenuti upravni spor.

POGLAVLJE XII (čl. 72 i 73) uređuje pitanja koja se odnose na način vođenja knjigovodstava i reviziju.
Članom 72 propisana je obaveza pružaoca vodnih usluga da vodi odvojeno knjigovodstvo za: (i) vodosnabdijevanje, (ii) prikupljanje i odvođenje komunalnih otpadnih voda i (iii) prečišćavanje i ispuštanje komunalnih otpadnih voda u recipijent. Ako pružalac vodne usluge isporučujue vodu drugom pružaocu vodne usluge u obavezi je da vodi posebno knjigovodstvo i za tu uslugu, kao i za druge djelatnosti koje eventualno obavlja pored djelatnosti pružanja vodnih usluga. Pružalac vodnih usluga je u obavezi da poslovne knjige vodi i po regulatornom kontnom planu koji propisuje Agencija, kako bi se obezbijedili ispravni podaci za utvrđivanje regulatorno dozvoljenog prihoda.
Članom 73 propisana je obaveza revizije finansijskih izvještaja pružalaca vodnih usluga, bez obzira da li je ta obaveza utvrđena posebnim zakonom ili ne. Ova odredba se ne primjenjuje na pružaoce vodnih usluga mobilnog vodosnabdijevanja i odvođenja komunalnih otpadnih voda.
POGLAVLJEM XIII (član 74) propisane su zabrane u postupanjima vezanim za vodne usluge, čijim kršenjem se ulazi u prekršaje za koje su su u Poglavlju XV propisane odgovarajuće kazne za počinioce prekršaja. 
POGLAVLJE XIV (čl. 75 - 78) uređuje pitanja koja se odnose na nadzor nad radom pružaoca vodnih usluga, nadzor nad sprovođenjem zakona, inspekcijski i komunalni nadzor. 
Članom 75 je definisano da nadzor nad radom pružaoca vodnih usluga kojeg je osnovala Vlada vrši organ državne uprave nadležan za komunalne djelatnosti (Ministarstvo), a nad radom pružaoca vodnih usluga čiji je osnivač opština (opštine, Glavni grad i Prijestonica), nadležni organ lokalne uprave. 
Nadzor nad sprovođenjem zakona vrši Ministarstvo (član 76). Ovim članom utvrđen je i inspekcijski nadzor i komunalni nadzor. Inspekcijski nadzor na uslužnom području koje obuhvata teritoriju jedne opštine vrši nadležni inspektor lokalne uprave, a na uslužnom području koje obuhvata teritoriju dvije ili više opština, nadležni organ uprave preko inspektora za vode. Poslove komunalnog nadzora i obezbjeđenja komunalnog reda na teritoriji svoje opštine vrše komunalni policajci.
Članovima 77 i 78 propisani su prava i dužnosti inspektora i komunalnog policajca.
POGLAVLJE XV (čl. 79 - 88) odnosi se na kaznene odredbe. Kazne su propisane za: (i) odgovorno lice u osnivaču pružaoca vodnih usluga; (ii) odgovorno lice u organu uprave nadležnom za upis prava u katastar; (iii) odgovorno lice u organu lokalne uprave; (iv) odgovorno lice u Agenciji; (v) pružaoca vodne usluge i odgovorno lice u pružaocu vodne usluge; (vi) imaoca licence i odgovorno lice u imaocu licence; (vii) korisnika usluge; (viii) vlasnika građevinskog objekta koji (ne)koristi vodovodnu i/ili kanalizacionu infrastrukturu; (ix) počinioci prekršaja po osnovu uvedenih zabrana.
POGLAVLJE XVI (čl. 89 - 103) odnosi se na prelazne i završne odredbe.
Član 89 odnosi se na procjenu vrijednosti postojeće vodovdne i kanalizacione infratrukture. Jedinice lokalne samouprave bile su u obavezi da izvrše procjenu vodovdne i kanalizacione infratrukture po osnovu drugog zakona, ali istu nisu realizovale. Ovim članom utvrđuje se da se procjena navedene infrastrukture izvrši u okviru tehno-ekonomske analize određivanja uslužnih područja čiju izradu obezbjeđuje Ministarstvo.
Članom 90 propisani su: rok za izradu tehno-ekonomske analize koja će poslužiti za utvrđivanje uslužnih područja i rok za donošenje podzakonskog akta kojim će se utvrditi uslužna područja.
Članom 91 propisani su rokovi za donošenje Nacionalne strategije i Plana za uslužno područje.
Član 92 uređuje pitanja koja se odnose na osnivanje pružaoca vodnih usluga za uslužno područje, rokove, kontinuitet obavljanja djelatnosti do njegovog osnivanja, rješavanje pitanja zaposlenih, imovine i dr. privrednih društava koja sada obavljaju djelatnost pružanja vodnih usluga.    
Članovima 93 i 94 definišu se rokovi za donošenje propisa Agencije i uređuju pitanja vezana za započete postupke. 
Član 95 propisuje da se odredba člana 55 kojom se omogućava da se potrošnja vode u objektima sa vise posebnih djelova, može mjeriti preko zahedničkog mjernog uređaja samo u objektima koji su izgrađeni prije stupanja na snagu Zakona o komunalnim djelatnostima iz 2016. godine.
Članovima 96 i 97 uređuju se pitanja vezana za Agenciju: (i) Usklađivanje Statuta Agencije sa odredbama ovog zakona i (ii) privremeno finansiranje Agencije do početka ostvarivanja prihoda u skladu sa ovim zakonom.
Član 98 propisuju nastavak primjene ugovora o koncesiji i ugovora o povjeravanju obavljanja komunalnih djelatnosti, koji su zaključeni do stupanja na snagu ovog zakona, do isteka roka na koji su zaključeni.
Članovima 99 i 100 propisani su rok a donošenje programa smanjenja neprihodovane vode i rok za izjednačavanje cijene vodne usluge (propisano je postepeno izjednačavanje u period od pet godina).
Članom 101 propisana je odložena primjena odredbe kojom je Agenciji data mogućnost da, po potrebi, angažuje nezavisnog procjenitelja i izvrđi kontrolu, odnosno utvrditi strukturu i vrijednost sredstava koja se koriste za obavljanje djelatnosti pružanja vodnih usluga.
Član 102 propisuje prestanak važenja propisa, a član 103 stupanje zakona na snagu.

V.	PROCJENA FINANSIJSKIH SREDSTAVA POTREBNIH ZA SPROVOĐENJE ZAKONA
Sobzirom da se radi o propisu koji na nov način uređuje oblast vodnih usluga, u početku primjene zakona će biti potrebno u budžetu Crne Gore, preko Ministarstva održivog razvoja i turizma, obezbijediti sredstva za izradu tehno-ekonomske analize i razvojnih dokumenata vodnih usluga (tehno-ekonomska analiza; Nacionalna strategija razvoja vodnih usluga i Plan za uslužno područje). Procjena je da bi za izradu ovih dokumentata bilo potrebno obezbijediti sredstva u visini od cca 500.000 eura i to 300.000 € eura u godini donošenja Zakona i 200.000 eura u drugoj godini.
Ako tehno-ekonomska analiza pokaže da uslužno područje obuhvata teritoriju jedne opštine, odnosno da pružaoca vodne usluge osniva jednica lokalne samouprave, troškove izrade plana za uslužno područje snosi jedinca lokalne samouprave.
Pored toga, iz budžeta Crne Gore će se finansirati Regulatorna agencije za energetiku po osnovu obavljanja regulatorne funkcije u oblasti vodnih usluga. Shodno Zakonu, rad Agencije finansira se iz naknade koju plaćaju vršioci regulisanih komunalnih djelatnosti prilikom izdavanja licenci za obavljanje vodnih usluga i određivanja regulatorno dozvoljenog prihoda na osnovu kojeg se utvrđuju cijene vodnih usluga. U peridu do početka kada će Regulatorna agencija biti u mogućnosti da se sama finansira po osnovu obavljanja funkcije regulatora vodnih usluga, sredstva za njen rad obezbjeđivaće se iz Budžeta Crne Gore, preko Ministarstva održivog razvoja i turizma. S obzirom da se radi o obavezi koja proističe i iz važećeg Zakona o komunalnim djelatnostima i da se Regulatorna agencija u znatnoj mjeri pripremila za vršenje funkcija propisanih Zakonom, moguće je da će biti potrebno da se dio sredstava za rad Agencije, samo još u 2020. godini, obezbijedi u Budžetu Crne Gore, a najviše na nivou polugodišnjih do sada izdvajanih sredstava za ove potrebe, odnosno 70.000 eura. 

Pružaoci vodnih usluga imaće troškove pribavljanja licenci za pružanje vodnih usluga, troškove utvrđivanja regulatorno dozvoljenog prihoda, odnosno cijena vodnih usluga, kao i troškove naknade koja se izračunava kao procenat godišnjeg regulatorno dozvoljenog prihoda pružaoca vodnih usluga. Godišnje obaveze pružalaca vodnih usluga po ovom osnovu na nivou Crne Gore utvrdile bi se na nivou potreba Agencije za obavljanje poslova propisanih ovim zakonom, a koje se, na osnovu obima posla i dosadašnjih potreba Agencije, procjenjuju na iznos 140.000 - 180.000 €.

Pored toga, sredstva potrebna za sprovođenje ovog zakona odnose se na aktivnosti čija realizacija, u najvećem dijelu, proističe iz aktivnosti koje su već propisane važećim Zakonom o komunalnim djelatnostima, a odnose se na troškove izrade podzakonskih akata, odnosno eventualnog angažovanja stručnih lica za izradu pojedinih akata.
Podzakonske akte uglavnom će raditi lica zaposlena u organima državne, odnosno lokalne uprave u okviru redovnih radnih aktivnosti, pa nije potrebno obezbijediti sredstva u budžetu Države ili lokalnih samouprava za ove potrebe, osim ako se pokaže da je za izradu nekih od tih akata potrebno angažovanje eksperata. Procjena je da za ove namjene potrebno obezbijediti 5.000 eura iz budžeta Ministartva održivog razvoja i turizma.

Jedinice lokalne samouprave će imati troškove po osnovu naknade subvencionisanja cijena ranjivim kategorijama, ako se opredijele za to.

